देश दुनिया के खबर (बियफे,3सितंबर 2015) – टटका खबर\nआजु3सितंबर के दिल्ली में आयोजित वैश्विक बौद्ध हिन्दू पहल संवाद में आइल पीएम मोदी के स्वागत करत आयोजक.\nभारत आ ऑस्ट्रेलिया का बीच रक्षा अनुसंधान आ सामान सहयोग ला मिलजुल के कार्यदल बनावे समेत अनेके नया पहल करत प्रतिरक्षा भागीदारी के मजबूत करे के फैसला भइल बा. दुनू देश हिंद महासागर क्षेत्रो में समुद्री सुरक्षा खातिर आपस में सहयोग करीहें. दुनू देश मिल जुल के वायुसेना आ नौसेना अभ्यास करे वाला बाड़े.\nराष्ट्रीय कृषि बीमा योजना के तहत बिना करजा लिहले खेती करे वाला किसानन के खरीफ फसल के बीमा करावे के समय सीमा 15 सितम्बर ले बढ़ा दीहलो गइल बा. पहिले ई 31 जुलाई ले करा लेबे के रहुवे. करजा लेबे वाला किसान 30 सितंबर ले बीमा करा सकीहें. केन्द्र सरकार के कृषि मंत्री राधा मोहन सिंह के कहना बा कि एह बात के फैसला ओह किसानन ला कइल गइल जिनका इलाका में बरखा कम भा देर से भइल बा.\nत्योहार का सीजन में यात्रियन के भीड़ देख के हवाई जहाज उड़ावे वाली कंपनियन के किराया बेतहाशा बढ़ गइल बा. एह पर चिंता जतावत प्रधानमंत्री नरेंद्र मोदी कहले बाड़न कि नागर विमानन मंत्रालय एह पर रोक लगावे के इंतजाम कइल जाव. इहो जानल चहले बाड़न कि हवाई किराया के काबू में राखल जा सकेला कि ना. अरब देशन के हाल के यात्रा का दौरान ओहिजा काम करे वाला लोग एह बात के शिकायत पीएम से कइले रहुवे.\nकाल्हु एक दिन के कर्मचारी हड़ताल के कवनो असर ना लउकल. ई कहना बा केन्द्रीय वित्तमंत्री अरुण जेटली के. कहलन कि कुछ बरीस पहिले ले हालत इ रहुवे कि मजदूर हड़ताल से देश के अर्थव्यवस्था चरमरा जात रहुवे, बाकिर अब अइसन ना होखे. बंवारा गोल आ कांग्रेस के मजदूर संगठन नयका श्रम कानूनन का खिलाफ एक दिन के हड़ताल बोलवले रहुवन. देश के सबले बड़हन मजदूर संगठन भारतीय मजदूर संघ एह हड़ताल में शामिल ना रहुवे.\nदिल्ली में भइल 2010 के राष्ट्रमंडल खेल के आयोजन में भइल घोटाला ले के दिल्ली के अदालत में दिल्ली नगर निगम के चार गो अधिकारियन के चार-चार साल के आ एगो निजी कंपनी के प्रबन्ध निदेशक के छह साल के जेल के सजा सुनावल गइल. एह घोटाला ले के ई पहिलका फैसला आइल बा. तब कांग्रेस के मुख्यमंत्री रहली शीला दीक्षित आ कांग्रेसी नेता सुरेश कलमाडी एह आयोजन के प्रमुख रहलन.\nजम्मू-कश्मीर में कुपवाड़ा जिला के हन्दवाड़ा के विलगाम इलाका में काल्हु साँझुवे से सुरक्षा बल आ आतंकवादियन का बीच मुठभेड़ जारी बा. पूरा इलाका के घेर लीहल गइल बा. एहिजा तीन चार गो आतंकवादियन के लुकाइल होखल के खबर बा.\nआयकर विवरण दाखिल करे के आखिरी तारीख बढ़ा के अब7सितंबर कर दीहल गइल बा. जे लोग 31 अगस्त ले आपन रिटर्न जमा ना करा पावल ओह लोग के मौका दीहल गइल बा. आखिरी समय में होखे वाला भीड़ का चलते सर्वर पर लोड का चलते बहुते लोग के रिटर्न जमा ना हो पावल.\nयमन के राजधानी में एगो शिया मस्जिद पर काल्हु सुन्नी मुसलमान आतंकियन के फिदायिन हमला में नाहियो त 28 लोग मरा गइल आ करीब छह दर्जन लोग घवाहिल हो गइल बा. आतंकवादी इस्लामिक स्टेट के कहना बा कि ओकर एगो आतंकी ई हमला कइलसि आ आगहू शिया लोगन पर हमला होत रही.\nअमरीकी ओपन टेनिस के पुरुष डबल्‍स में रोहन बोपन्ना आ फ्लोरिन मर्जिया के जोड़ी दूसरका दौर में पहुंच गइल बा. ओने बैंकॉक में होखत एशियाई मुक्केबाजी प्रतियोगिता में सतीश कुमार सेमीफाइनल में चहुँप गइल बाड़े. उनुका के मिला के अब चार गो भारतीय मुक्केबाज दोहा विश्व चैंपियनशिप में आपन जगहा पक्का करा लिहलन.\nअमरीका के सिलिकॉन वैली में 27 सितम्बर के होखे वाला पीएम मोदी के संबोधन सुने खातिर अबले करीब 45 हजार लोग आपन पंजीयन करा चुकल बा जबकि महज 18500 लोग के मौका मिल पाई. एह लोग के कंप्यूटर ड्रा से लाटरी निकाल के चुनल जाई.\nउत्तर प्रदेश में काल्हु बुध का दिने एगो सरकारी स्कूल में मिड डे मील खइला का बाद करीब 60 गो बचवन के तबियत खराब हो गइल. ओहनी के राममनोहर लोहिया अस्पताल में भरती करावल गइल बा जहाँ सभकर तबियत खतरा का बाहर बतावल जात बा. vपरसो शनिचर5सितंबर का दिने प्रधानमंत्री नरेन्द्र मोदी फेरू बिहार आवे वाला बाड़न. बोधगया में होखे जात विवेकानंद इंटरनेशनल फाउंडेशन, इंटरनेशनल बुद्धिस्ट कांफेडेरेशन अउर टोकियो फेडरेशन का तरफ से बोलावल गइल एगो संगोष्ठी के संबोधित करीहें पीएम.\nसड़क परिवहन, राजमार्ग अउर जहाजरानी मंत्री नितिन गडकरी बतावत बाड़न कि देश भर में राष्ट्रीय राजमार्गन के बढ़ा के तीन महीना का भीतर डेढ़ लाख किलोमीटर क दीहल जाई. बतवलन कि पहिले एक दिन में दू किलोमीटर सड़क बनत रहुवे जब अब रोजाना चौदह किलोमीटर का रफ्त‌ार से बनावल जात बा आ अगिला साल ले एकरा के बढ़ा के तीस किलोमीटर रोज कर दीहल जाई.\nविधानसभा चुनाव में बँवारा गोलन का बीच दू सौ सीट पर सहमति बन गइल बा आ काल्हु होखे वाला बइठक में उम्मीदवारन के नाम तय क लीहल जाई. ओने महागठबन्हन में महज पाच सीट मिलला से नाराज सपा गठबन्हन से बाहर आ सकेले, अकेले चुनाव लड़़ सकेले, भा चुनाव मैदान से बाहर रहे के फैसला ले सकेले. सब कुछ मुलायम सिंह तय करीहें.\nहिन्दुस्तानी अवाम मोर्चा के अध्यक्ष आ मुख्यमंत्री रहल जीतनराम मांझी के कहना बा कि राजग का गोलन का बीच सीट के बँटवारा7सितंबर ले फाइनल क लीहल जाई.\nबिहार के विश्वविद्यालयन में तीन हजार तीन सौ चौंसठ गो सहायक प्राध्यापकन के बहाली खातिर 19 सितंबर से साक्षात्कार शुरू होखे वाला बा. अगिला साल के सत्र शुरु होखे से पहिले बहाली के काम पूरा क लीहल जाई.\nओने इलाहाबाद उच्च न्यायालय में यूपी के सीनियर बेसिक स्कूलन ला 29324 गो सहायक अध्यापकन के बहाली प्रक्रिया के खामी देखत एह बारे में दाखिल सगरी याचिका पर एके साथ 8 सितंबर के सुनवाई कइल जाई.\nयूपी सरकार राज्य के सगरी मेडिकल काॅलेजन में सगरी सेवा खातिर हड़ताल पर रोक लगा दिहले बिया.\nरामपुर में एगो डिस्टीलरी में गैस रिसाव भइला का चलगे चार गो मजदूरन के मौत हो गइल आ तीन जने के हालत खराब बा.\nजौनपुर जिला के संजय नगर का नियरा काल्हु एगो सड़क हादसा में दुपहिया सवार दू जने ट्रक से टकरा के मर गइलें.\nमहराजगंज जिला के बृजमनगंज इलाका में सड़क पर खड़ा महतारी बेटी के एगो वाहन कचारत भाग गइल जवना से दुनू जने के मौत ओहिजे हो गइल.


श्री कृष्णा अब भोजपुरी में – Anjoria\nMay 27, 2010 महुआ टीवी, रामानन्द सागर, श्री कृष्णा\nभोजपुरी के पसन्दीदा टीवी चैनल महुआ हर वर्ग के दर्शकन के पूरा ध्यान राखेला, चाहे ऊ लड़िकन के शो होखे, मेहरारुवन खातिर होखे, भा नौजवानन खातिर. सबका लायक रुचिकर शो के निर्माण आ प्रसारण महुआ टीवी पर होत रहेला. एही क्रम में धार्मिक धारावाहिकन का कड़ी में ॐ नमः शिवाय आ रामायण का बाद अब हर सोमार से शुक ले सबेरे साढ़े आठ बजे से श्री कृष्णा के प्रसारण कइल जा रहल बा.\nरामानन्द सागर के बनावल ई धारावाहिक दूरदर्शन पर अपना पहिला प्रसारण में बहुते लोकप्रिय भइल रहे. अब ओहि धारावाहिक के भोजपुरी में डब कर के प्रसारित कइल जा रहल बा. भगवान श्रीकृष्ण से ले के कंस मामा तक सब लोग भोजपुरी में बतियावत नजर आई. सागर इन्टरप्राइजेज के एह धारावाहिक के आनन्द सागर, मोती सागर, आ रामानन्द सागर निर्देशित कइले रहलें आ मुख्य किरदारन में ए टी बनर्जी, अनुराधा, दीपिका दवे, आ डी एस सिधे शामिल बाड़े.\nभोजपुरी में श्री कृष्णा देखल बहुते रोचक रही आ बाल कृष्ण के लीला रउरा के भक्ति भाव से टीवी का सोझा बइठे के मजबूर कर दीहि.


राष्ट्रमण्डल खेल में पदक के सैकड़ा पार कइलसि हिन्दुस्तान – टटका खबर\nIndia won 101 medals in the Commonwealth Games, concluded yesterday, held at Delhi. This is the largest tally of medals won by India in any international sports event. To further make Indians proud, it was placed second in the medals tally, displacing England to third position. Though it won the silver in men’s hockey, Austrila thrashed it to 8-0. This too is the worst ever defeat of India.\nकाल्हु खतम भइल राष्ट्रमण्डल खेलन में भारत पदक के सैकड़ा पार कर लिहलसि आ कुल मिला के १०१ पदक जीत लिहलसि. पदक तालिका में भारत के दुसरका जगहा मिलल काहे कि ऊ ३८ गो स्वर्ण पदक जीतलसि जबकि इंगलैण्ड के सैंतीसे गो स्वर्ण पदक मिल पावल. कुल पदक मिला के इंगलैण्ड के १४२ पदक मिलल.\nसब कुछ बढ़िया रहला का बावजूद काल्हु का हॉकी फाइनल में आस्ट्रेलिया से आठ गोल बनाम शून्य से हार भारत के अबतक के सबले बड़ हार रहल. संतोष अतने के रहल कि राष्ट्रमण्डल खेल में भारत पहिला बेर हॉकी में कवनो पदक जीतलसि.\nराष्ट्रमण्डल खेल के उद्घाटन से लेके संचालन आ समापन तक सब कुछ बढ़िया रहल आ खेल शुरु होखे से पहिले जवन फिजां बनल रहुवे कि पता ना कइसे खेल हो पइहें सँ, गलत साबित हो गइल. अब एह निमना के दावेदारी के झगड़ा शुरु हो गइल बा.\nभोजपुरी में कहल जाला कि बरियरका के सार बने के लोग तयार रहेला बाकिर कमजोरका के बहनोईओ बनल ना चाहे.\nRaghuvansh Pd. Singh criticises Lalu’s decisions


मनरेगा बिगरलस खेती औरी खेतिहर मजदूर के हितई - मैना: भोजपुरी साहित्य क उड़ान (Maina Bhojpuri Magazine)\nHome नर्वदेश्वर पाण्डेय देहाती Lekh मनरेगा बिगरलस खेती औरी खेतिहर मजदूर के हितई\nमनरेगा बिगरलस खेती औरी खेतिहर मजदूर के हितई\nमनबोध मास्टर बहुत परेशान भइलें। खेत में खाड़ पाकल-फूटल फसल खड़ा रहल, कटिया खातिर मजदूर ना मिले। अरे भया! मजूर कहां से मिली? सब हजूर हो गइलन। दिल्ली-मुंबई जाके खटिहें लेकिन गांव में खटला में शरम लागी। जबसे मनरेगा आइल बा खेतिहर मजदूर मिलल मुश्किल हो गइल। जब घर बइठले प्रधान जी की मेहरवानी से मजूरी मिल जायेके बा त खेते-खेते देहिं के दुदर्शा करावला के कवन जरूरत बा। एगो जमाना रहल जब चैत आवते खेते में भिनसारे से ही चूड़िन की खनक से सिवाना गुलजार हो जात रहल। लोग गावत रहलें-\n"पाकि गइले गेहुंआ, लटक गइली बलिया , खनक रे गइली ना, गोरी के खेते-खेते चुड़िया खनक रे गइली ना।"\nकटिया की बाद महिना भर खलिहान गुलजार रहत रहे। मेंह में बुढ़वा बैल आ बछरु के दहिनवारी नांधि के दवंरी होत रहल। अंखइन से पैर कोड़त में ढोढ़ी गरम हो जात रहे। पुरुवा-पछुआ, उतरही दखिनही की सहारे ओसवनी होत रहल। धरिया के रखल अनाज की ढेर पर बढ़ावन बाबा के पूजा के जमाना भी लद गइल। गांवन से बैल गायब हो गइलें। बैल ना रहलन त गोबर कहां मिली? गोबर ना त बढ़ावन कइसन? जांगर पेर के अनाज उगावल जात रहल तबो "कट्ठा अवांसी, मंडा बोझ" के ऊपज होत रहल।\nदेश तरक्की कइलसि। तकनिक के खेती आइल। खेती-बारी के काम आसान भइल। येही बीच मनरेगा आइल। गांवन से खेतिहर मजदूर गायब हो गइलन। कटिया की सीजन में खेतन में हसुंआ हड़ताल। भला होखे कर्बाइन आइल। पहिले त लोग येके यमराज कहत रहल, लेकिन अब बुझात बा इ धर्मराज बा। कर्बाइन ना रहित त अन्न के दाना घरे ना आइत। देश बहुत तरक्की कइलसि, लेकिन अबहीन जरूरत बा कि जइसे कम दाम के कार आइल ओइसे कम दाम के ट्रैक्टर आ कर्बाइन के भी जरूरत बा। कहे खातिर सब किसान के समर्थित सरकार बा लेकिन किसान हित के बात सोचे वाला के बा? डीजल पर सब्सिडी ना मिली। सीजन में थ्रेसरिंग खातिर बिजली भले ना मिली, खेते में आग लगावे खातिर जरूर आ जाई। उत्पादन की मामला में देश प्रगति कइलसि त उत्पादकता के कीमत भी लगे के चाहीं। उत्पादन त एतना बा की सरकार का गेहूं खरीदला में पूरा तंत्र के शक्ति लगावे के परत बा। गेंहूं के कटाई पर इ कविता-\nकटिया दवंरी और ओसवनी, किसानी के बंटाधार।।\nभला भइल की गांव-गांव में, कर्बाइन बा आइल।\n----------नर्वदेश्वर पाण्डेय देहाती\ndeepak4अप्रैल 2015 को 7:32 pm


पटना आ बीएचयू में आईआईटी – टटका खबर\nपटना आ बीएचयू में आईआईटी\nलोकसभा में पारित अधिनियम में पटना के बिहटा आ बीएचयू के इंजीनियरिंग कॉलेजन के आईआईटी बना दिहल गइल बा, बाकिर बीएचयू के इंजीनियरिंग कालेज एकरा बादो विश्वविद्यालये के अंग रही. बाकी सगरी आईआईटी स्वायत्त संस्थान हई सँ. एह नयका अधीनियम से छह गो अउरी इंजीनियरिंग कालेजन, भुवनेश्वर, हैदराबाद, इन्दौर, गाँधीनगर, जोधपुर आ मण्डी, के शामिल कइल गइल बा.


टटका खबर, अतवार, त्रयोदशी. चईत अँजोरिया 2078 विक्रमी – टटका खबर\nApr 25, 2021 आईपीएल, आजमगढ़, किरिया धराई समारोह, कोरोना, गाजीपुर, चंपारण, न्यायमूर्ति रमणा, पश्चिम बंगाल, प्रधान न्यायाधीश, मऊ, वाराणसी, विधानसभा चुनाव\nराष्ट्रपति भवन में काल्हु भइल एगो सादा समारोह में न्यायमूर्ति एन. वेंकट रमणा के भारत के प्रधान न्यायाधीश के किरिया धरावल गइल. ऊ देश के 48वां प्रधान न्यायाधीश होइहें. 16 महीना ले अपना पद पर रहला का बाद न्यायमूर्ति रमणा अगिला साल 26 अगस्त के सेवानिवृत हो जइहें. एह किरिया धराई समारोह में राष्ट्रपति रामनाथ कोविंद न्यायमूर्ति एन. वेंकट रमणा के किरिया धरवलें आ एह मौका पर उपराष्ट्रपति एम. वेंकैया नायडू, प्रधानमंत्री नरेन्द्र मोदी, लोकसभा अध्यक्ष ओम बिरला, कानून मंत्री रविशंकर प्रसाद, उच्चतम न्यायालय के न्यायाधीश आ कईएक वरिष्ठ अधिकारी उपस्थित रहलें.\nदुनिया में कोरोना के कहर बेलगाम जारी बा. अबले सबसे बेसी कोरोनाह अमेरिका में मिलल बाड़ें. ओहिजा करीब3करोड़ 20 लोग के कोरोना हो चुकल बा आ एहसे करीब पौने छह लोग के जान जा चुकल बा. भारत में काल्हु ले 1 करोड़ 66 लाख से अधिका लोग को कोरोना हो चुकल बा. एहमें से 1 करोड़ 38 लाख लोग ठीको हो चुकल बा. दुखद बा कि काल्हु ले 1 लाख 89 हजार 544 लोग कोरोना का चलते काल कवलित हो चुकल बा. सबले तेज रफ्तार से चलत टीकाकरण कार्यक्रम में देश के 14 करोड़ लोग के कोरोना के टीका लगावल जा चुकल बा.\nपहिला मई से शुरु होखे जा रहल टीका करण के तिसरका दौर में अब 18 बरीस से अघिका उमिर के हर आदमी टीका लगवा सकेला. एह चरण से पहिले केन्‍द्र सरकार राज्‍य आ केन्‍द्र शासित प्रदेशन से कहले बिया कि जतना अधिका संभव होखे ओतना नया टीकाकरण केन्द्र खोल लीहल जाव. एह केन्‍द्रन पर भीड़ पर काबू करे ला पर्याप्त व्यवस्था होख के चाहीं. जाने जोग बा कि देश के विरोधी गोल-गिरोह एह मौका पर अराजकता पसारे के भरपूर कोशिश करीहें. आ कुछ मीडिया चैनलो लोग के हिम्मत तूड़े में लागल बाड़ें. हालात जतना खराब नइखे ओहसे अधिका खराब बतावे-बनावे के कोशिश चालू बा. जाने जोग इहो बा कि कांग्रेस हाल ही में सोशल मीडिया पर लाखन लोग के लगवले बिया. एह लोगन के केन्द्र सरकार के काम का खिलाफ माहौल बनावे के कहल गइल बा.\nपश्चिम बंगाल में विधानसभा चुनाव के सतवाँ डेग सोमार के उठे वाला बा आ चुनाव आयोग मतदान करावे के सगरी तइयारी करा रहल बा.\nआज़मगढ़ जिले के जहानागंज इलाका में सुहवल गाँव का लगे भइल वाहनन के टक्कर में चार लोग के मौत हो गइल आ सात जने घवाहिल हो गइलें. गाजीपुर के मरदह इलाका से तिलक ले के ई लोग मऊ के रानीपुर इलाका के गाँव में गइल रहुवे. ओहिजे से लवटत में ई सड़क हादसा हो गइल. एह लोग के बोलेरो सड़क पर खड़ा ट्रक से टकराइल आ पीछे से आवत दू गो अउरी वाहन एह टक्कर का चपेटा में आ गइलें.\nसोनभद्र जिला के पिपरी इलाका में शनीचर रात भइल सड़क हादसा में तीन जने के मौत हो गइल आ करीब दी दर्जन लोग घवाहिल हो गइल बा.\nपश्चिम चंपारण जिला के बगहा नगर थाना इलाका के बनकटवा मुहल्ला में जमीनी झगड़ा में घवाहिल भइला का बाद 75 बरीस के एगो बूढ़ औरत के मौत हो गइल.\nशनीचर का दिने वाराणसी के कछवां-कपसेठी रोड पर मिल्कीपुर गांव का लगे भइल एगो सड़क हादसा में मोटरसाइकिल सवार दू गो नवहियन के मौत पिकअप वाहन से टकरइला का चलते हो गइल.\nआईपीएल के काल्हु भइल क्रिकेट मैच में राजस्थान रॉयल्स टीम छह विकेट से कोलकाता नाईट राइडर्स के हरा दिहलसि.


आठ गो धुरंधर चुनौती दीहें बाचल चार जने के – Anjoria\nमार्च 26, 2011 नहले पे दहला\nमहुआ टीवी के संगीत रियलिटी शो “नहले पे दहला” के आजु शनिचर का दिने देखावल जा रहल एपिसोड में आठ गो धुरंधर वाइल्ड कार्ड का सहारे आइल बाड़न जे पहिले से जीतत आइल चार जने के चुनौती दीहें. एह आठ गो पपलू धुरधर में से एगो लड़िका आ एगो लड़िकी के चुनल मुश्किल जान के जज पवन सिंह आ कल्पना मंच छोड़ दीहें. देखल बनी कि तब के आ कइसे चुनी दू गो पपलू प्रतिभागियन के. आजु का एपिसोड में परदा का पीछे रहे वाला लोग आपन फरमाइश दी आ प्रतिभागी ओही फरमाइश पर गइहें. साउण्ड इंजीनियर का फरमाइश पर ईब्रा गइहें “प्यार का जोग दिल को” त मेकअप मैन का डिमांड पर विकास गइहें “काहें जलेबी के तरसेलू..”. कास्ट्यूम वालन का कहला पर ईला “पी कहाँ” गइहें त सिनेमेटोग्राफरन का कहला पर वार्षिकेय के गाना रही “बसंती चमन में”. सुरभि के गाना “ताकते रहते तुझको साँझ सबेरे” आ रणबीर के गाना रही “आटा साने गइलू”.\nएह एपिसोड के प्रसारण आजु रात आठ बजे से होखी.


खबर एक नजर में (30 अप्रेल 2011) – टटका खबर\nCategories Select Category TatkaKhabar (1,917) अपराध (592) उत्तर प्रदेश (1,730) खुला मंच (7) खेल (314) चुनाव (320) टटका खबर (167) देश-दुनिया (1,463) बिहार (1,617) भोजपुरी पट्टी (538) मनोरंजन (219) राजनीति (927) रोजी-रोजगार (116) विधानसभा (88) व्यापार (293) शिक्षा (220)\nखबर एक नजर में (30 अप्रेल 2011)\nछात्रन के हंगामा का बाद मुस्लिम विश्वविद्यालय बन्द\nअलीगढ़ मुस्लिम विश्वविद्यालय में छात्रन के दू गुट का बीच फायरिंग आ झगड़ा का चलते बिगड़ गइल माहौल में जिला प्रशासन का सलाह पर विश्विविद्यालय के अनिश्चितकाल खातिर बंद कर दिहल गइल बा. सगरी विद्यार्थियन के अड़तालिस घंटा का भितरे हॉस्टल खाली करे के कहल गइल बा. झगड़ा तब शुरु भइल जब एगो छात्रनेता मुश्ताक अहमद के कंट्रोलर परवेज मुस्तजाब का कमरा में पिटाई कर दिहल गइल आ एकर आरोपी डिप्टी कंट्रोलर एस एम रिजवानुर्रहमान का खिलाफ कवनो कार्रवाई ना भइल. बाद में छात्रन के दु गुट एही के ले के अपने में भिड़ गइले आ एक गुट फायरिंग कर दिहलस. कुछ लड़िका शहर के जकरिया मार्केटो में गोली चलवले रहले जवना से सगरी माहौल बेकाबू होत बुझाइल. लड़िकन के समुझावे गइल एगो पुलिस दारोगा के घेर लिहल गइल रहे बाकिर पुलिस बल ओकरा के छोड़ा लिहलन. पूरा जिला से पुलिस बल अलीगढ़ बोला लिहल गइल बा.\nबिहार का सरकारी स्कूलन के कोचिंग खातिर भाड़ा पर दिहल जाई\nकोचिंग संस्थानन में आधारभूत संसाधन के कमी देखत बिहार सरकार तय कइले बिया कि सरकारी स्कूल आपन भवन कोचिंग चलाये वाला के भाड़ा पर दे सकेलें बशर्ते ओह से विद्यालय के आपन पठन पाठन में कवनो दिक्कत ना होखे. स्कूल टाइम से पहिले भा बाद में कोचिंग स्कूल आपन क्लास चलाई. एह भाड़ा के उपयोग ओह स्कूल के भवन आ संसाधन बढ़ावे पर इस्तेमाल कइल जाई. किराया वगैरह स्कूल के प्रबन्ध समिति तय करी. एह मामिला में सगरी जिला शिक्षा अधिकारियन के निर्देश भेजल गइल बा.\nपीएचडी कइल कठिन हो गइल\nबिहार में सरकारी विश्वविद्यालयन से पीएचडी कइल अब कठिन बना दिहल गइल बा. विश्वविद्यालय अनुदान आयोग का अनुशंसा पर पीएचडी करे खातिर नया पैमाना तइयार कइल जा रहल बा. हर विश्वविद्यालय आपन आपन पैमाना बना के कुलाधिपति का लगे भेजी जहाँ से स्वीकृति मिल गइला का बाद ऊ नियम लागू हो जाई. एकरा खातिर अब प्रवेश परीक्षा, बीच बीच में शोध प्रबन्ध के जाँच आ परीक्षा आयोजित करे के सलाह दिहल गइल बा. एगो सुपरवाइजर का तहत कवनो समय आठ से बेसी शोधार्थी ना हो सकसु. अब पीषचडी करे वाला ई तय ना कर पइहें कि उनकर गाइड के बनी.\nबिहार पंचायत चुनाव के चउथा चरण आजु\nबिहार में हो रहल पंचायत चुनाव के चउथका दौर के वोटिंग आजु करावल जा रहल बा. नक्सल प्रभावित इलाकन में तीन बजे वोट पूरा हो जाई जबकि बाकी इलाकन में चार बजे ले वोट डालल जा सकेला. अब तक भइल तीनो चरण में छिटपुट हिंसा के खबर आवत रहल बा. आयोग के निर्देश बा कि कवनो हालत में पोलिंग पार्टी के चुनाव के पहिले वाली रात में ओह गाँव में ठहरे ना दिहल जाव जहवाँ ओकर पोस्टिंग बा.\nपराग डेयरी अपना दूध के दाम बढ़वलसि\nकाल्हु पहली मई से उत्तरप्रदेश में मिले वाला पराग डेयरी के दूध महँग मिली. फुल क्रीम दूध बत्तीस का जगह चौंतीस रुपिया, स्टैण्डर्ड दूध पच्चीस का जगहा सताइस रुपिया आ टोंड दूध पचीस का जगहा छब्बीस रुपिया कर दिहल गइल बा.\nपिपराइच विधानसभा क्षेत्र में चुनाव प्रचार जोरशोर से\nगोरखपुर के पिपराइच विधानसभा क्षेत्र में होखे वाल उपचुनाव खातिर चुनाव प्रचार जोर शोर से चल रहल बा. एह चुनाव में बसपा आ कांग्रेस आपन उम्मीदवार खड़ा नइखन कइले. उपचुनाव एहिजा के बसपा विधायक जमुना प्रसाद निषाद के मौत का चलते हो रहल बा आ सपा जमुना प्रसाद निषाद के पत्नी के आपन उम्मीदवार बना लिहले बा. भाजपा से राधेश्याम सिंह समेत एह चुनाव में तेरह गो प्रत्याशी मैदान में बाड़े.


लोक गीत गाईं : डॉ. चम्पा देवी | जोगीरा\nHome आलेख लोक गीत गाईं : डॉ. चम्पा देवी\nडॉ. चम्पा देवी का जनम 22.6.1941 के ग्राम अमहरा, पटना में भइल रहे। इहाँ के लोकगीत के बढ़िया गायक बानी! इहाँ के मुख्य रूप से मगही भाषी रहीं, बाकिर भोजपुरी क्षेत्र में विवाह के कारण भोजपुरी के लेखक बन गइनी! इहाँ के एगो सफल ‘स्त्री रोग विशेष’ डॉक्टर बानीं। इहाँ के मुख्य रचना गाँवन के जगाई जा निबंध संग्रह बा। ई संग्रह 1976 में छपल रहे। ई पाठ एही संग्रह से लीहल गइल बा।\nगाँवन के बोली में, लोक भाषा में; जुग जुग से, समय-समय पर, जवन गीत गवात चल आइल बा, ओकरे के लोक गीत कहल जाला। अपना देश में रंग-रंग के बोली, रकम-रकम के भाषा बोलेवाला लोग बाड़े। अपना बिहार राज में भोजपुरी, मगही, मैथिली, बज्जिका, अंगिका आउर-संथाली आदि बोली भाषा बोलेवाला इलाका बा।\nबिहार राज में भोजपुर, रोहतास (आदिवासी छोड़ के) सारन (छपरा), सीवान, गोपालगंज, पुरुबी चम्पारन, पच्छिमी चम्पारन, मुजफ्फरपुर के पच्छिमी भाग, आधा हजारीबाग, राँची जिला के कुछ भाग, पलामू अवरु उत्तर-परदेश में बलिया, देवरिआ, गोरखपुर, जौनपुर, आजमगढ़, बस्ती, गाजीपुर, बनारस, मीरजापुर जिला आउर मध्ध-प्रदेश के कुछ भाग में करीब चउआलिस हजार वर्गमील तले भोजपुरी बोलेवाला लोग पसरल बा। करीब पांच से छव करोड़ का बीच के जनसंख्या के लोग भोजपुरी बोलेला। इहे खांटी भोजपुरी इलाका के साधारन परिचय भइल। दुख के साथ कहल जा सकेला कि एह इलकन के भारी-भारी विद्वान लोग हिन्दी भाषा में महान स्थान बनावल, बाकी अपना भोजपुरी लेखा धनी, सम्पन्न बोली में रचना करे में ना जाने कवन मान-हानि के भय रहे ? हर्ष के बात बा कि आज-काल्ह एकरा पऽ कुछ नेह आइल बा।\nभोजपुरी अतना रूचिआवन, भरल-पुरल अवरु धनिक भाषा वा कि एकरा के सुनते-सुनते बोले के मन करे लागेला! इहे कारन बा कि भोजपुर के जवान सेना-सिपाही, कल-कारखाना के इलकन में जहाँ-जहाँ गइले, अपना भाषा के कायम रखले अवरु ओहिजा के लोगन पऽ एकर असर डाल के भोजपुरी बोलले एहतरे भोजपुरी के शब्द हर हालत में, हर समय पऽ, हर हाव-भाव के परगट करे खातिर अपना-आप मे पूरन बाडेसन।\nग्रियर्सन साहेब भोजपुरी, मगही अवरु मैथिली तीनों के बिहारी-बोली के नाँव से इआद कइले बानीं। एह तीनों भषवन के संबंध एके परिवार लेखा बा। मगही अवरु भोजपुरी के सनेह तऽ मेहर-मरद लेखा देखल जाला। खाली इची भऽ के कीरिआ पद में अंतर होला।\nबिहारी बोली के एगो झाँकी देखीं।\nभोजपुरी में कहल जाई- ‘‘सुनतानी जी! रावा इची बोलीं ना ? का करतबानी ?”\nमरद कहीहें- “का कहतारू! देखत नइखू कि काम में बाझल बानीं।”\nइहें बात मगही में- ‘सुनइत न ही जी! अपने तनी बोलू न ?”\nमरद कहतन- ‘का कहिथी ? देखित न ही कि काम करीत ही।”\nमरद कहतनकहिथी इहे बात मैथिली में- “सुनइछी जी! अहाँ तनी बाजु न ?\nमरद कही हे- ‘की कहिछी! देखइत नइछी कि काम करइछी”\nएही तरे एह बोलिअन में लोक गीतन के भी परंपरा एक-दोसरका के साथ-साथ मिलते-जुलते बा, सगरे बीध-बेवहार, चलन अवरु समय के अनुसार गीतवन में समानता बा। मगही, मैथिली, अवरु भोजपुरी तीनों इलकवन के गीतगवनी लोग तनी भऽ के अंतर कके एके गीत के अपना-अपना बोली के अनुसार अपना-अपना भासा में जोर-जोरि के गावेली। ये लोग के भोजपुरी में ‘गीतगवनी”, मगही में ‘गीतहरिन” अवरू मैथिली में “गाइन” कहल जाला। तीनों में कवनों के ओछ कहल आपन छोटापन बा। बाकी अपना नइहर के भाषा मगही के छोड़ के हम ओहि तरे ससुरा के भाषा, भोजपुरी के बखान करतबानी, जइसे सब अवरतन के ससुरे के चीज पऽ अधिकार हो जाला, आपन होला।\nई बड़ी मजदार, लोचदार, ओजदार, रसदार, भरल-पूरल, अवरु रुचि आवन भाषा बा। एकर भारी खूबी ई बा कि कठोर बोले खातिर पथलो ले ठाँय-ठाँय होला। ओहितरे मधुर बोले के बेरा मिसिरिओ ले मीठ। जइसे- “मनबु कि ना, लउरिन ढेढा देव। अवरत हऽ कि फेंकारिन” नीक से बोले के होई तऽ“मनबू ना होऽ। जे कुछ करत बानीं, सब तोहरे खातिर हूँ करत बानीं। काहे रीसिआइल बाडू ? साफ-साफ कहऽ, तनी बिहँसत रहऽ।” इजत करे के होई तऽ- ‘सुनतानीजी! रावाँ बानी तऽ हमार परान बा। जिअत बानीं तऽ जहान बा।”\nअब आईं लोक-गीत के ऊपर विचार कइल जाव। लोक गीत लोक कंठ से निकसल लोक भावना अवरु परंपरागत संस्कृति के रछ्या करेवाला एगो उद्गार हऽ। एकरे में लोक जीवन के इतिहास छिपल रहेला। लोक गीत के उतपत्ति के दूगो परधान कारन बा- मन के उद्गार (भावातिरेक) अवरु काम\nपिछला लेखइंदु सोनाली ने पूरी की भोजपुरी फिल्‍म कर्जा माई माटी के की रिकॉर्डिंग\nअगिला लेखभोजपुरी लोकोक्ति और अर्थ : तिसरका भाग


मुंबई में आयोजित भइल भोजपुरी के एगो खास काव्य संध्या | Anjoria's Weblog\nPosted on फ़रवरी 6, 2012 by Anjoria\tपिछला दिने पहली फरवरी के मुंबई में भोजपुरी के एगो खास काव्य संध्या के आयोजन भइल. खास एह माने में कि मराठी भाषी प्रबुद्ध लोग के मानस के मर्म छू लिहलसि भोजपुरी कविता.\nआयोजन करवले रहल सामाजिक सांस्कृतिक संस्था “सेतु” आ जगहा रहे पश्चिमी मुंबई के रोटरी क्लब हॉल. एह “भोजपुरी संगोष्ठी आ काव्य संध्या” में मारीशस से आइल विदुषी डा॰ सरिता बुधु के दू गो किताब, “भोजपुरी बोलऽ” आ ” सहज भोजपुरी व्याकरण” के विमोचन विश्व भोजपुरी सम्मेलन के अध्यक्ष सतीश त्रिपाठी का हाथे करावल गइल.\nकाव्य संध्या में भोजपुरी के मशहूर कवि आ गीतकार डा॰ अशोक द्विवेदी, डा॰ कमलेश राय, डा॰ प्रकाश उदय अपना गीत आ कवितन के जीवन्त प्रस्तुति दे के ओहिजा मौजूद मराठी आ भोजपुरी जनमानस के मर्म छू लिहले. संवेदना आ लोक लालित्य का साथे गहीर अनुभूति से उपजल गीतन से सुननिहार लोग रसविभोर हो गइल.\nअगिला दिने दू फरवरी के मुंबई विश्वविद्यालय के हिंदी विभाग का कैंपस के भौतिकी सभागारो में भोजपुरी संगोष्ठी के आयोजन भइल. एहिजो विश्वविद्यालय के छात्र आ प्राध्यापकन का सोझा कविवर डा॰ अशोक द्विवेदी, डा॰ कमलेश राय आ डा॰ प्रकाश उदय अपना कवितन के सस्वर पाठ से भोजपुरी के वैविध्य भरल, जीवन्त आ प्रभावी कविता संसार से उपस्थित समुदाय के साक्षात्कार करवले. एह संगोष्ठी में हिन्दी विभागाध्यक्ष डा॰ रतन कुमार पाण्डेय, डा॰ करुणा शंकर उपाध्याय, डा॰ सरिता बुधु आ रिटायर्ड मुख्य सचिव सतीश त्रिपाठी भोजपुरी साहित्य संस्कृति आ समाज के खासियत पर आपन विचार प्रकट कइले.\nThis entry was posted in कविता, खबर, पुस्तक चर्चा, सरोकार, साहित्य and tagged अशोक द्विवेदी, काव्य संध्या, भोजपुरी, मुंबई, सतीश त्रिपाठी, सरिता बुधु by Anjoria. Bookmark the permalink.\tएक उत्तर दें जवाब रद्द करें\tEnter your comment here...


This entry was posted in गीत-गवनई, देश आ समाज, फिल्म, मनोरंजन, सरोकार and tagged भोजपुरी सिनेमा, मनोज तिवारी by Anjoria. Bookmark the permalink.\n4 thoughts on “भोजपुरी फिलिमन के प्रस्तुतिकरण के खुश नइखन मनोज तिवारी”\nचंदन कुमार मिश्र on अक्टूबर 19, 2011 को 1:20 पूर्वाह्न said:\nRaghvendra on अक्टूबर 19, 2011 को 4:04 अपराह्न said:\nRamu on अक्टूबर 22, 2011 को 5:20 अपराह्न said:\nChandan tiwari on अक्टूबर 23, 2011 को 10:01 पूर्वाह्न said:


Bhojpuri Spl: विक्टोरिया मेमोरियल में 'जय श्रीराम' वाली घटना पर बंगाल के लोग का कहता? What are the people of West Bengal saying on Jai Shri Ram s slogan at Victoria Memorial bhojpuri – News18 हिंदी\nBhojpuri Spl: विक्टोरिया मेमोरियल में 'जय श्रीराम' वाली घटना पर बंगाल के लोग का कहता? पढ़ीं जा...\nविक्टोरिया मेमोरियल में जय श्रीराम के नारा से ममता बनर्जी नाराज हो गइल रही.\nविक्टोरिया मेमोरियल (Victoria Memorial) में 23 जनवरी वाला कार्यक्रम में का भइल रउवां सब जानते बानी. प्रधानमंत्री नरेंद्र मोदी (PM Narendra Modi) के मंच पर आवते ही कुछ लोग “जय श्रीराम” के नारा लगा दिहलें. पढ़ीं एह पर बंगाल के लोग का कहत बा.\nLast Updated : January 27, 2021, 18:11 IST\nपश्चिम बंगाल में कौनो घटना होता त स्वाभाविक बा कि ओकरा के जल्दिए होखे वाला विधानसभा चुनाव से जोड़ि के देखल जाता. सन 2016 में माने पिछला बंगाल विधानसभा के चुनाव चार अप्रैल से शुरू भइल रहे. कुल सात चरण में 19 मई तक मतदान भइल रहे. माने मतदान से लेके मतगणना प्रक्रिया के पूरा करे में डेढ़ महीना से अधिका लागि गइल. अब राजनीतिक प्रेक्षक लोग अनुमान लगावता कि एह बार के चुनाव मध्य मार्च से शुरू हो सकेला. एही बीच राजनीतिक घटनाक्रम अइसन बा कि लोग अखबार आ टेलीविजन सेट छोड़हीं के नइखन चाहत. अब फेर सुनाता कि तृणमूल कांग्रेस के कुछ प्रमुख नेता तृणमूल कांग्रेस छोड़ि के भारतीय जनता पार्टी में जाई लोग. अनुमान बा कि एक महीना का भितरे तृणमूल कांग्रेस के कुछ नेता आपन पार्टी छोड़ि के भारतीय जनता पार्टी में शामिल हो जाई लोग. आईं अब आगा बढ़ीं जा.\nनेताजी सुभाष चंद्र बोस के 125वीं जयंती पर कोलकाता के विक्टोरिया मेमोरियल में 23 जनवरी वाला कार्यक्रम में का भइल रउवां सब जानते बानी. स्टेज पर प्रधानमंत्री नरेंद्र मोदी आ पश्चिम बंगाल के मुख्यमंत्री ममता बनर्जी बइठल रहे लोग. ओइजा दर्शकन में से कुछ लोग “जय श्रीराम” के नारा लगा दिहल. ममता बनर्जी नाराज हो गइली आ कहली कि ई नेताजी के कार्यक्रम ह. सरकारी कार्यक्रम ह. कौनो राजनीतिक पार्टी के कार्यक्रम ना ह. एकर एगो गरिमा बा. एइजा बोला के हमरा के अपमानित कइल गइल बा (इशारा जय श्रीराम नारा का तरफ). ऊ प्रधानमंत्री के प्रति आभार प्रकट कके कहली कि विरोध में हम भाषण ना देब. अंत में नारा लगवली- जय बांग्ला, जय भारत. एकरा पर बंगाल के लोगन के का प्रतिक्रिया बा, ईहे जाने खातिर बहुत लोगन से बात कइनी. लोग का कहल?\nलोगन के कहनाम ई रहे कि नेताजी के कार्यक्रम में उनुकरे नारा “जय हिंद” बोले के चाहत रहे. “जय श्रीराम” बोले के ई मौका ना रहे. खैर अगर बोलिए दिहल लोग त ममता दीदी के भाषण देबे से मना ना करेके चाहत रहे. ऊ विरोध करती बाकिर भाषण दे दिहिती. आखिर ऊहो त कौनो राजनीतिक पार्टी के नेता के रूप में ना, मुख्यमंत्री के रूप में ओइजा बइठल रहली. साल भर पहिले दीदी उत्तर चौबीस परगना में कुछ लोगन के “जय श्रीराम” बोलला पर गाड़ी रोकवा के लखेद देले रहली. त विक्टोरिया मेमोरियल में उनुकरा नाराज भइला से लोगन के आश्चर्य ना भइल. बाकिर लोग कहता कि भाषण के रूप में उनुका कुछ त बोलहीं के चाहत रहुए. एसे नेताजी के सम्मान होइत. बाकिर पश्चिम बंगाल में चुनाव के समय बा. एह तरह के प्रतिक्रिया दीदी के अल्पसंख्यक समुदाय के वोटरन के अच्छा लागी. त कुछ काम वोट खातिर कइल जाला, भले तनी नाटकीय होखो, भले तनी अटपटा लागे. बाकिर एक बात बंगाल के सब लोग कहता- प्रधानमंत्री नरेंद्र मोदी के भाषण बहुते संतुलित आ बेहतरीन रहुए. बिल्कुल साधि के बोलुअन. उनुकर बहुत प्रशंसा सुनाता. एहू के तारीफ होता कि प्रधानमंत्री घोषणा क दिहुअन कि अब नेताजी के जन्म दिन पराक्रम दिवस के रूप में मनावल जाई.\nबंगाल के अनेक लोग कहता कि ममता बनर्जी जदि जय श्रीराम सुनि के उत्तेजित ना होइती त लोग उनुका के रिगाइत ना, चिढ़ाइत ना. ई जानते कि जय श्रीराम सुनि के दीदी के आगि लागि जाला, लोगन के रस मिले लागेला. त कुछ मजा लेबे वाला लोग ओहिजो पहुंचि के जय श्रीराम नारा लगा दिहुए. अब ओइजा त दीदी केहू के लखेदिती ना. त ऊ मौखिक विरोध करुई. स्वामी विवेकानंद आ नेताजी सुभाष चंद्र बोस के नांव हर नेता लेला. बाकिर ओह लोगन के उद्देश्य का रहे? देश के खातिर त्याग आ तपस्या. देश के सुरक्षित आ शिक्षित कइल. स्वामी विवेकानंद कहले बाड़े कि केहू के निंदा ना करेके चाहीं. अगर रउवां मदद करे खातिर हाथ बढ़ा सकेनी त ज़रुर बढाईं. अगर नइखीं बढ़ा सकत, त अपन हाथ जोड़ि लीं, अपना भाइयन के आसिरबाद दीं, आ ओकनी के ओकनिए के रास्ता पर जाए दीहीं. ईहो कहले बाड़े कि जइसन रउवा सोचबि, ओइसने बनि जाइब. खुद के कमजोर मानब त निर्बल आ ताकतवर मानब त सबल बनि जाइब. बस सोच के अंतर से ई चमत्कार हो जाई.\nअगर राजनीति में स्वामी विवेकानंद से सीख लेबे के बा त सबसे पहिला सूत्र बा कि केहू के निंदा नइखे करेके. ताकतवर के मदद करेके बा. कमजोर आ लाचार के मदद खातिर हाथ बढ़वले रहे के बा. राउर कमवे बोल दी कि रउवां का हईं. कामे बोलेला. अब स्वामी विवेकानंद के देखीं. स्वामी जी रामकृष्ण मिशन के स्थापना 1 मई 1897 में कइले रहले. वेदांत के प्रचार- प्रसार आ मनुष्य के सेवा उद्देश्य रहे. दुनिया भर में रामकृष्ण मिशन के 205 गो शाखा बाड़ी सन. करोड़ो अनुयायी बाड़े. स्वामी विवेकानंद मनुष्य के चौतरफा विकास चाहत रहले. ऊ जानत रहले कि मनुष्य के शिक्षा मिली तबे ऊ वेदांत के समझि पाई. त उनुकर अनुयायी आ प्रशंसक केकरा के वोट दिहन सन? ई वोट बंटाई. पश्चिम बंगाल में दुइएगो मुख्य पार्टी बाड़ी सन. तृणमूल कांग्रेस आ भारतीय जनता पार्टी. विवेकानंद के हृदय में राखे वाला लोगन के वोट एही दूनो पार्टी में बंटा जाई.\nअब देखीं नेताजी के. अंग्रेज़ सरकार नेताजी के2जुलाई 1940 के दिने देशद्रोह के आरोप में गिरफ़्तार क लेले रहे. त 29 नवंबर 1940 के नेताजी जेल में अपना गिरफ़्तारी के विरोध में भूख हड़ताल शुरू क दिहले. उनकरा स्वास्थ्य में गिरावट आइल. एक सप्ताह बाद5दिसंबर के गवर्नर जॉन हरबर्ट का कइलस कि एगो एंबुलेंस में नेताजी के उनका घरे भेजवा दिहलस ताकि अंग्रेज़ सरकार पर ई आरोप ना लागे कि नेताजी सुभाष चंद्र बोस के जेल में यातना से मृत्यु भइल बा. नेताजी के जेल से घरे त भेजवा दिहल गइल बाकिर उनुका पर कड़ा पहरा आ निगरानी रहे. उनुका घर पर पुलिस के 24 घंटा पहरा रहे. के आवता आ के जाता एकर जांच होखे. बाकिर एही कड़ाई में नेताजी मुसलिम भेष में घर से लाहौर भागि गइले आ उनुका घरे पहरा देबे वाला पुलिस के लोग जनबे ना कइल. नेताजी पेशावर आ अफगानिस्तान का रास्ता बर्लिन भागि गइले. कुछुए दिन बाद ऊ जापान होते हुए बर्मा पहुंचले आ ओइजा आजाद हिंद फौज के गठन कइले ताकि जापान के मदद से भारत के आज़ाद करावल जा सके. उनकर नारा रहे- तहन लोग हमरा के खून द, हम तहन लोग के आजादी देब. त नेताजी से सीख लेबे के बा कि जब देश सेवा के जुनून चढ़ेला त कौनो कठिनाई पिघल जाले. बस जुनून चाहीं. त नेता जी के प्रशंसक के संख्या अनगिनत बा. एहू प्रशंसकन के वोट तृणमूल कांग्रेस आ भारतीय जनता पार्टी में बंटाई.\nत राजनीति में खाली केहू महान व्यक्ति के नांव लिहला आ सम्मान कइला का साथे महान व्यक्ति के उद्देश्य पूरा कइल भी बहुते जरूरी बा. राजनीति में आरोप- प्रत्यारोप बहुत पुरान परंपरा ह. अब देखीं ममता बनर्जी विक्टोरिया मेमोरियल वाली घटना का दू दिन बादे कहली कि भारतीय जनता पार्टी- देश जलाओ पार्टी ह. जय श्रीराम का बदला में ऊ नारा दिहली- हरे कृष्ण हरे हरे, तृणमूल घरे घरे. त अभी राजनीतिक लड़ाई बहुत तेज हो गइल बा. पिछला चुनाव में जब कांग्रेस पार्टी आ वाममोर्चा (लेफ्ट फ्रंट) में चुनावी समझौता भइल रहे त बहुते कांग्रेसी आ वामपंथी वोटर एह समझौता से बहुते नाराज भइल रहले सन. ओकनी के बैलट मशीन ईवीएम में नोटा दबवले सन. नोटा माने हम केहू के वोट नइखीं देत. त नोटा एह विधानसभा में भी प्रमुख स्थान पर रही. (लेखक विनय बिहारी सिंह जी वरिष्ठ स्तंभकार हैं.)\nTags: Bhojpuri, Bhojpuri News, Kolkata, Mamta Banerjee, Narendra modi, West Bengal Election 2021, पटना, रांची, लखनऊ\nFIRST PUBLISHED : January 27, 2021, 18:11 IST


रवि किशन भोजपुरी दबंग टीम में शामिल भइले – Anjoria\nसिनेमा भोजपुरी के सदाबहार सुपर स्टार रवि किशन सेलिब्रेटी क्रिकेट लीग में भोजपुरी दबंग का ओर से खेलीहें. मंगल का दिने मॉरिशस से लवटते हवाईए अड्डा पर रविकिशन एकर अनुबंध साइन कर दिहलें.\nजान लीं कि एह साल से फ़िल्मी कलाकारन के क्रिकेट लीग सीसीएल में भोजपुरी सेलिब्रिटियनो के टीम शामिल कइल गइल बा. एकर नाम “भोजपुरी दबंग” राखल बा आ कप्तान मनोज तिवारी अउर उप कप्तान दिनेश लाल यादव निरहुआ के बनावल गइल बा.\nएह बारे में रवि किशन के कहना बा कि, खेल एका ले आवेला. ई बढ़िया बात बा कि आजु भोजपुरी के सगरी लोग एकजुट हो गइल बा. कहलन कि समय निकल के प्रेक्टिसो करीहें आ क्रिकेट मैचो खेलीहें.\n’बड़ी रसीली भईया के साली’ आ दिल हो गईल कुर्बान‘ के शूटिंग पूरा भइल


भोजपुरी गजल – Anjoria\nअगस्त 16, 2013 भोजपुरी गजल, मनोज भावुक\nसर से हाथ हटा के देखीं , हाथ-पैर चला के देखीं,\nकुछ ना कुछ रस्ता निकली,बुद्धि के दउरा के देखीं\nपहिले त उठ्ठीं-जागीं, फिर आलस के कंबल फेकीं\nमन जरूर फरहर होई, दाढ़ी बाल बनवा के देखीं\nदूध के धोवल केहू नइखे ,सब हमाम में नंगा बा\nजादा ना बस एक महीना के अख़बार उठा के देखीं\nबीट करेला कउवा सरवा महादेव के ऊपर भी\nना यकीन होखे त रउरा मंदिर -मंदिर जाके देखीं\nबइठल-बइठल मत सोचीं, अरे गिर-गिर के चलले बा सब\nमंजिल नियरा लउके लागी, बस एक क़दम बढ़ा के देखीं\nजेकर नाम भइल बा ओकरा पीछे कुकुर पड़ल बाटे\nसब नामी लोगन के रउरा बस इतिहास उठा के देखीं\nसबकर जिनगी उपन्यास ह, सबकर जिनगी नाटक ह\nरउरो अपना जिनगी के सब पन्ना के सरिया के देखीं\n‘भावुक’ मन के मार-मार के मत खुद के कमजोर करीं\nभूल भइल जे भूल से ओह अनुभव के ज्ञान बना के देखीं\nअब उहे विशेष बा इहां.\nबा कहां इहां प आदमी,\nआदमी के भेष बा इहां.\nआदमी में द्वेष बा इहां.\nडेगे-डेगे ठेस बा इहां.


खबर एक नजर में (2 मई 2011) – टटका खबर\nखबर एक नजर में (2 मई 2011)\nयूपी में आपन हैसियत तलाशे निकलल जदयू\nयूपी विधानसभा चुनाव में जदयू कतना सीट पर आपन ताकत एह लायक पावत बिया कि ओहिजा आपन उम्मीदवार खड़ा कर सके ई सब पता लगावे खातिर जदयू के प्रदेश ईकाई के बइठक काल्हु से लखनऊ में राष्ट्रीय अध्यक्ष शरद यादव का मौजूदगी में शुरु होखे जा रहल बा. दू दिन चले वाला एह बइठक का बाद पार्टी अपना सहयोगी भाजपा से बात करी. वइसे पार्टी के असली कोशिश ई रही कि पिछला बेर गठबन्हन में ओकरा मिलल सीट कम ना कइल जाव.\nराजीव रंजन प्रसाद इस्तीफा दिहले\nजदयू महासचिव आ प्रवक्ता राजीव रंजन प्रसाद काल्हु पार्टी के सगरी पद से इस्तीफा दे दिहलें. कुछ दिन पहिले उनुका घर आ आफिस पर आयकर के छापा पड़ल रहे. राजीवरंजन प्रसाद के एगो कंपनी रियलिटी के काम करेले आ ओकरे कार्यालय पर छापा पड़ल रहे. इस्तीफा दिहला का बाद राजीव रंजन के कहना रहे कि उनुका घर से कवनो गलत चीज नइखे मिलल बाकिर तबहियो विपक्ष के राजनीति का चलते ऊ इस्तीफा दे दिहले.\nओसामा बिन लादेन के आतंकवादी कहला पर नाराजगी\nदेश के कुछ मुस्लिम नेता ओसामा बिन लादेन के आतंकवादी कहला पर नाराजगी जाहिर कइले बाड़न. जामा मस्जिद के इमाम सैयद अहमद बुखारी के कहना बा कि दुनिया के कवनो अदालत लादेन के आतंकी साबित नइखे कइले तब लादेन के आतंकी कहल कहाँ तक जायज बा ? जमायते उलेमा ए हिन्द के अध्यक्ष मौलाना अरशद मदनी के कहना बा कि ओसामा के के बनावल ? ओकरा के त अमेरिके बनवले रहुवे रुस से निबटे खातिर. एक समय त ऊ अमेरिका के सबले नजदीकि दोस्त रहुवे बाकिर जब मतलब निकल गइल त ओकरा के आतंकी घोषित कर दिहलसि अमेरिका. देखे के बा कि कांग्रेसी नेता दिग्विजय सिंह के एह मामिला में का कहना बा.\nछह लाख में बिकाइल रहे इंजीनियरिंग प्रवेश परीक्षा के पेपर\nअतवार का दिने भइल इंजिनियरिंग प्रवेश परीक्षा के पेपर कानपुर में लीक हो चुकल रहे. जब लीक पर्चा के कापी सीबीएसई के भेजल गइल त मिलान का बाद सही पावल गइल. एकरा बाद पूरा देश में चल रहल परीक्षा के बीचे में रोक के परीक्षार्थियन से फेर से बारह बजे से परीक्षा देबे के कहल गइल. एह आपाधापी का बीच दुबारा परीक्षा दोसरा पेपर से करावल गइल जवन पहिले से तइयार राखल गइल रहे. एह मामिला में कानपुर के एगो कोचिंग स्कूल के एक आदमी के गिरफ्तार कइल गइल बा. लखनऊओ से एक आदमी के गिरफ्तारी के खबर बा. ई परीक्षा देश के सबले बड़ प्रवेश परीक्षा में गिनाले आ एहमें एगारह लाख से बेसी परीक्षार्थी शामिल रहले. काल्हुवे एएफएमसीओ के प्रवेश परीक्षा रहुवे आ जवन छात्र एह चलते भा दोसरा कारण से काल्हु परीक्षा ना दे सकलें ऊ लोग अब आठ मई के परीक्षा दे सकेला.\nसासाराम में एक ट्रक विस्फोटक पकड़ाइल\nरोहतास जिला के सासाराम थाना के अमरा तालाब इलाका से काल्हु रात एक ट्रक विस्फोटक पकड़ल गइल बा जवन राँची से सासाराम आवत रहुवे. ट्रक के ड्राइवर सकरले बा कि विस्फोटक नक्सलियन के देबे खातिर आवत रहे. एह मामिला से जुड़ल बाकी आरोपियन के गिरफ्तारी खातिर पुलिस छापामारी कर रहल बिया.\nयूपी में रासुका के बेजा इस्तेमाल पर केन्द्र के नाराजगी\nकेन्द्र सरकार उत्तर प्रदेश सरकार से कहले बिया कि राज्य में रासुका के बेजा इस्तेमाल रोकल जाव. कवनो आदमी पर रासुका तबे लगावल जाव जब साबित हो जाव कि ओकर काम देश के सुरक्षा का खिलाग बा. हर छोट मोट अपराध भा राजनीति का चलते केहू के रासुका में बन्द ना कइल जाव.\nओसामा बिन लादेन के मार डालल गइल\nखबर एक नजर में (3 मई 2011)


amit sharma's Page - JaiBhojpuri.com\nMaleU.P.India Like0members like this\nBlog PostsDiscussionsEventsGroupsPhotosPhoto AlbumsVideos amit sharma's Likes Amit sharma's Friends\nView All amit sharma's Page\nशशि कुमार सिंह (SHASHI) leftacomment for amit sharma"प्रणाम आ जय भोजपुरी\nजय भोजपुरी"Oct 13, 2012Rajeev Mishra "राजीव भोजपुरिया" leftacomment for amit sharma"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Oct 13, 2011शशि कुमार सिंह (SHASHI) leftacomment for amit sharma"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट…"Oct 13, 2011Ashutosh Ranjan leftacomment for amit sharma"जनमदिन के बहुत बहुत बधाई आ शुभकामना......."Oct 13, 2010नबीन भोजपुरिया ( NB ) leftacomment for amit sharma"अमित जी प्रणाम आ जय भोजपुरी\nजय भोजपुरी जिया भोजपुरी चला जीरादेई"Oct 13, 2010amit sharma is nowamember of JaiBhojpuri.comSep 21, 2009 Welcome Them! RSS\nAt 3:00pm on October 13, 2012, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 11:05am on October 13, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 6:48am on October 13, 2011, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 9:34pm on October 13, 2010, Ashutosh Ranjan said… जनमदिन के बहुत बहुत बधाई आ शुभकामना....... At 8:39pm on October 13, 2010, नबीन भोजपुरिया ( NB ) said… अमित जी प्रणाम आ जय भोजपुरी


भोजपुरी सिनेमा के नया चेहरा राजीव दिनकर – Anjoria\nJune 30, 2010 OmPrakash Singh फिल्म, मनोरंजन 0\nवइसे त फिल्मी दुनिया में रोजे कवनो ना कवनो सितारा के उदय होत रहेला बाकिर ओहमें से केहूएकेहू होखेला जे दर्शकन पर आपन गहिरा छाप छोड़ पावेला. राजीव दिनकर वइसने नयका चेहरा में से हउवन. पिछला एक महीना का भीतर उनकर दू गो फिल्म बाक्स आफिस पर दस्तक दिहलसि आ तीसरका अगिला महीना रिलीज हो रहल बा.\nराजीव के पहिलका रिलीज फिल्म रहे लाट साहब. ऋतिक रोशन के काईट्स का साथे रिलीज होखला का बावजूद ई फिल्म बिहार के कई शहरन में निकहा व्यवसाय कइलसि. लाट साहब में राजीव दिनकर के किरदार एगो आवारा छात्र के रहे. उनकर दोसरका रिलीज फिलिम रहे बलिदान जवना में ऊ रविकिशन के बेटा आ छोट भाई का भूमिका में बाड़े. एह फिल्म में रविकिशन के दोहरी भूमिका बा. एह फिल्म में राजीव के अदाकारी के चहुँओर प्रशंसा हो रहल बा.\nअब राजीव के जवन फिल्म रिलीज हो रहल बा ओकर नाम ह कबहू छूटे ना ई साथ. एह फिल्म में राजीव एगो आटो ड्राइवर के किरदार कइले बाड़न. आजु भोजपुरी सिनेमा के ऊ अकेला नयका स्टार बाड़े जिनका लगे बड़हन बड़हन बैनरन के आफर बा. राजीऽ दिनकर एकरा पहिले कई गो हिन्दी आ भोजपुरि फिल्मन में कोरियोग्राफर के काम कर चुकल बाड़े आ अब अभिनय का दुनिया में आपन दमदार मौजूदगी दर्ज करा दिहले बाड़न आ अब उनकर गिनती भोजपुरी सिनेमा के जमल जमावल कलाकारन में कइल जा सकेला.


बलात्कारी – टटका खबर\nसाँप निकल गइला का बाद लाठी पीटे के तइयारी\nनिर्भया बलात्कार काण्ड के आरोपी के रिहाई हो गइला का बाद एह पर राजनीतिक नौटंकी चलत बा. दिल्ली महिला आयोग के अध्यक्षा बाहर मेंं बलात्कारी के खिलाफ बोलत बाड़ी जबकि सुप्रीम कोर्ट में उनुका तरफ से ओकरा के फेर से बसावे के आ कमाई करे जोग बनावे के बात कहल जात बा. अदालतो के पूछे\nफेर एगो बलात्कारी बिहार से पकड़ाइल\nपिछला दिने देश भर में बिहार के छवि खराब करे वाला खबर ई रहली सँ कि कई गो बलात्कारी बिहार के निकलले आ ओकनी के बिहार से गिरफ्तार क के दिल्ली आ दोसरा जगहा ले जाइल गइल. दिल्ली के मासूम से रेप करे वाला दुनु अपराधियन के बाद अब मध्यप्रदेश के सिवनी में एगो अबोध


घाटशिला : कांबिंग के दौरान पहाड़ से उतरत में अचेत भइल सीआरपीएफ जवान, अस्पताल पहुंचले से पहिले भइल मौत - खबर भोजपुरी\nघाटशिला थाना क्षेत्र के बासाडेरा से सटल पहाड़न पs नक्सलियन के खिलाफ चलावल जा रहल अभियान में सामिल सीआरपीएफ के जवान शुरु हांसदा (57) के सोमवार के साँझ मौत हो गइल. जानकारी के मुताबिक सीआरपीएफ -193 एफ कंपनी के जवान शुरु हांसदा पहाड़ पर से उतरत वक्त बेहोश होके गिर गइल रहने. ओनके इलाज खातिर उनके घाटशिला अनुमंडल अस्पताल लावल गइल, जहवां डाक्टर उनके मृत घोषित कs देहने. शुरु हांसदा बहरागोड़ा थाना क्षेत्र के कुटशोल के रहे आला रहनें अउर विगत दू साल से सीआरपीएफ कैंप कालचिति पिकेट में तैनात रहनें. घाटशिला अनुमंडल अस्पताल में उनकर पत्नी डुमनी हांसदा अउर भाई लंबोदर हांसदा पहुंचल रहनें. उनकर चार बेटी में से दू के शादी हो चुकल बा. हांसदा के शव मंगलवार के पोस्टमार्टम खातिर एमजीएम जमशेदपुर भेजल जाई.\nपोस्टमार्टम रिपोर्ट से पता चली कससे भइल मौत\nघाटशिला के थाना प्रभारी शंभू नाथ गुप्ता कहनें कि पोस्टमार्टम रिपोर्ट अइले के बाद जवान के मौत के कारण के खुलासा भइले के उम्मीद बा. जानकारी के अनुसार सोमवार के साँझ थाना क्षेत्र के कालचिति पंचायत के बासाडेरा पहाड़न पs एएसआई अजीत कुमार सिंह के नेतृत्व में नक्सलियों के खिलाफ अभियान चलावल जात रहल. अजीत कुमार सिंह बतवने कि पहाड़ से उतरते में शुरु हांसदा के तबीयत खराब होखे लागल अउर ऊ बेहोश होके गिर गइने. ओनके अस्पताल लेआवल गइल, जहवां डॉक्टर ओनके मृत घोषित कs देहने.\n2282800cookie-checkघाटशिला : कांबिंग के दौरान पहाड़ से उतरत में अचेत भइल सीआरपीएफ जवान, अस्पताल पहुंचले से पहिले भइल मौतyes


‘मायके मत जइयो हमरी जान’ प्रदर्शन खातिर तइयार हो गइल – Anjoria\n‘मायके मत जइयो हमरी जान’ प्रदर्शन खातिर तइयार हो गइल\nभगवान राम फिल्म्स प्रोडक्शन के बैनर तले बनल भोजपुरी फिलिम ‘मायके मत जइयो हमरी जान’ जल्दिए रिलीज होखे वाली बा.\nएकर निर्मात्री वि़द्या सिंह आ निर्देशक राजेश सिंह गौर हउवें. एह पारिवारिक फिलिम के कहानी एगो विधवा मॉं तुलसी के बा जे अपना बेटा किशन (राजेश गौर) के आई पी एस आफिसर बनवाल चाहत बिया. बाकिर किशन हर साल आई पी एस परीक्षा में फेल हो जाता त तुलसी ओकरा के वापस बोला लेत बिया. अपना गाँवे आइल किशन अपना साथे अपना गर्लफ्रेंड पूजा के लिअवले आवत बा. ई लड़िकी ओकरा साथही आई पी एस के तइयारी करत रहल.\nतुलसी के जब ई सब मालूम होत बा त ऊ अपना गॉव समाज के देखत गॉवे के एगो लड़िकी आरती से किशन के शादी करा देत बिया. कुछ दिन बाद आरती अपना सास से लड़ झगड़ के अपना नइहर चल जात बिया. एकरा बाद का होखत बा, पूजा कहाँ जात बाड़ी, किशन का करत बा वगैरह सवालन के जवाब फिलिम में बहुते मनोरंजक तरीका से परोसल गइल बा.\nएह फिलिम में राजेश गौर, जूली सिंह, कोमल ढिल्लन, मेहनाज, चंचलेश, हरेन्द्र सचन, निखलेश, विनोद, मुकेश वर्मा, कांगरेस, मास्टर ओजस्वी सिंह, बेबी प्रतीक्षा सिंह आ आईटम गर्ल सीमा सिंह के मुख्य किरदार बा. संगीतकार लवली शर्मा, पटकथा-संवाद गीत लेखक अखिलेश पांडे, एक्शनमास्टर रामाकांत मिश्रा, संकलन दिलिप दरक आ कैमरा मैन शिवा चौधरी हउवें.\nपवन सिंह के मजार-ए-मोहब्बत के धूम धाम से मुहूर्त भइल\n'हो गईल बा तोहरा से प्यार सजनी' के मुहुर्त


Posted on अप्रैल 15, 2012 by Anjoria\nराष्ट्रीय स्वंयसेवक संघ के मुखपत्र पाञ्चजन्य के २२ अप्रेल वाला अंक में गुजरात के मुख्यमंत्री नरेन्द्र मोदी के भारत के अगिला प्रधानमंत्री खातिर सामने कइल गइल बा. पाञ्चजन्य का संपादकीय में लिखल गइल बा कि आखिर कतना हाली अगिन परीक्षा दीहें नरेन्द्र मोदी?\nThis entry was posted in खबर, देश आ समाज, सरोकार and tagged नरेन्द्र मोदी, भावी प्रधानमंत्री by Anjoria. Bookmark the permalink.


चेतन भगत के मोदी मीमांसा – Anjoria\nमार्च 22, 2014 चेतन भगत, नरेन्द्र मोदी, लोकसभा चुनाव\nपिछला दिने २१ मार्च १४ के प्रकाशित टाइम्स आफ इण्डिया प अपना ब्लॉग द अंडरएज आप्टिमिस्ट में मशहूर उपन्यसकार आ स्वतंत्र विचारक चेतन भगत नरेन्द्र मोदी के असर के विश्लेषण करत लिखले बाड़न कि नरेन्द्र मोदी जइसन प्रखर आ आकर्षक नेता पिछला बारह बरीस से जतना विवाद, विरोध, आलोचना, निंदा, आ समाज से छँटुआ जइसन बेवहार झेललें ओतना शायदे कवनो नेता के कबो झेले के पड़ल होखे आ एकरा बावजूद उ बचिए ना निकलले अउरी प्रभावकारी बनत गइले.\nआज लोग के अचरज होखी अगर २०१४ के लोकसभा चुनाव में मोदी के जीत ना होखे त. छटकत सहयोगी सनेसा पेठावे में लागल बाड़े. अचरज त एह बात के बा कि गोधरा कांड का बाद का दंगा ला उनकर आलोचना भलही कुछ दबल होखे उनकर आलोचना के आवाज मधिम नइखे भइल. गुजरात के विकास गान में छेद भा लोचा खोजे वाला एगो नया उद्योग जस जनम गइल बा जे जेनिए तेनिए मोरी, पिछवाड़ा देखत सूंघत चलत बा.\nओह लोग के बस कवनो तरह से एगो फोटो चाहीं कवनो स्कूल के जवन मास्टरन के कमी झेलत होखे, एगो अस्पताल के जवना में साजो सामान के कमी होखे, जेहसे कि उ लोग चिचिया सके कि “देखीं, गुजरात कतना खराब हाल में बा!” ई लोग एह बात के नजरअन्दाज क देला कि आजुओ हिन्दुस्तान बहुत हद ले केन्द्रे सरकार के नियन्त्रण में चलत बा जवना का हाथ में देश के नीति आ कोष दुनू बा. पिछड़ल गुजरात, भा विकसित गुजरात, अकेला राज्ये सरकार के बनावल ना हो सके.\nचेतन भगत आगे लिखले बाड़न कि गुजरात विकसित होखो भा ना, एक बात त साफ बा कि मोदी के राजनीतिक कद लगातार बढ़त गइल बा. अपना के हमेशा सही माने वाला, भले उ सही होखो भा ना, आ गडकरी, वाड्रा, अंबानी, शीला दीक्षित वगैरह प दाग मढ़ देबे में सफल रहल अरविंद केजरीवाल तक ले मोदी के चरित्र पर दाग लगावे में सफल नइखन हो पवले.\nचेतन भगत के सवाल बा कि आखिर अइसन काहे? का ई महज मोदी के विकास मुद्दा के चलते बा ? आ कि विकल्प ना होखला का चलते ? आ कि मोदी के व्यक्तित्व का चलते उनका भाषण निपुणता का चलते ? आ कि बिना कहले बाकिर हमेशा मौजूद रहल हिन्दुत्ववादी छवि का चलते ?अउरीओ भाजपाई नेता आपन आपन राज्य सरकार बढ़िया से चलवले आ चलावत बाड़ें त काहे फेर मोदिए के नाम पर अइसन विशाल जनसमर्थन लउकत बा ?\nचेतन भगत के मानना बा कि एह सवालन के जवाब खोजल जरूरी बा. पहिल त भाजपा ला जेकरा मोदी लहर से फायदा उठावे क बा, एह लहर के अउरी बढ़ावे के बा काहे कि मजगर टिकाऊ सरकार देबे ला अबहियों कम से कम बीस गो अउरी सीट जीते के जरूरत बुझात बा.\nदोसरे एह ला कि विरोधियो लोग ला मोदी के लोकप्रियता के कारण समुझल जरूरी बा. अबहीं त इहे लागत बा कि विरोधी मोदी के अउरी बरियात करत जात बाड़ें, आलोचना से मोदी के व्यक्तित्व अउरी चमकल जात बा. आ एहू ला कि मोदी के समुझला से समूझल आसान हो जाई कि हम हिन्दुस्तानी का हईं जा.\nचेतन भगत का राय में एह बात के अनदेखी होखत बा कि भारतीय समाज में हिन्दू अधिकार के एगो दबल बाकिर अंतर्प्रवाही मजबूत धारा मौजूद बा. मानत बाड़ें कि देश के संविधान आ कानून पंथ निरपेक्ष हवे. सही इहो ह कि सार्वजनिक बहस में सांप्रदायिक बहस के जगह ना मिल पावेला बाकिर एकर मतलब ई ना होला कि हिन्दू अधिकार के बात हवा हो गइल बा.\nदेश के अस्सी फीसदी आबादी हिन्दूवन के ह जेहमे दुनिया भर के हिन्दुवन के बड़हन हिस्सा शामिल बा आ लोकतंत्र में बहुमत के अधिकार के खतम कइल असंभव जस होला. एह पर कांग्रेस के मुस्लिम वोट बैंक बनावे वाला रणनीति आ मुसलमानन के समस्या पर बढ़िया से धेयान देबे के नीति हिन्दू असंतोष के अउरी बढ़ा दिहले बिया.\nएह हालात में, हिन्दू गौरव के प्रतिनिधित्व करे वाला नेता के समर्थन मिलहीं के रहल. आ इहे कारण बा कि बहुते लोग मोदी का बारे में राय बनावत घरी एह बात के अनदेखी क देला कि गोधरा कांड के बाद के दंगा कइसे निपटल गइल. एक त एहसे कि ओहमें मोदी के भूमिका आजु ले जाहिर ना हो पावल आ कानूनी रुप से साबितो नइखे भइल आ दोसरे कि बहुते लोग महसूस करेला कि बदला में उ त होखहीं के रहे.\nचेतन भागत मानत बाड़ें कि गोधरा में ट्रेन जरावे वाला मुसलमान से ओह लोग के कवनो संबंध ना रहल जिनकर जान माल के नुकसान बाद के दंगा में भइल बाकिर लिखत बाड़ें कि भावना अक्सर तर्क प हावी हो जाले आ नाराज हिंदूवन के एगो बड़हन जमात मोदी के एह बात ला माफ क दिहले बा. चेतन भगत फेरू साफ कइले बाड़न कि उ एह बात के न्याय करे नइखन बइठल कि जवन भइल तवन सही रहल कि गलत. बाकिर जवन भइल तवन त भइबे कइल.\nमोदी के अतना सफल होखला का पाछा चेतन भगत तिसरका कारण गिनावत लिखले बाड़न कि मोदी उम्मीदन के बढ़िया से सरिहवलें. ऊ गुजरात में तबले काम करत रहलें जब ले कुछ बढ़िया बात लउके ना लागल. लिखले बाड़न कि हो सकेला कि गुजरात एगो आदर्श राज्य ना होखे बाकिर कई मामिला में ई बाकी राज्यन से बेहतर त जरूर बन गइल बा. सबले बड़का बात ई कि मोदी कुछ करे से पहिले बँगले बा. कहे से पहिले ऊ कर देखवलें. कड़ेर मेहनत कइलन तब जा के आपन मार्केटिंग करवलन.\nचेतन भगत का नजर में मोदी के चउथा खासियत प्रधान मंत्री मनमोहन सिंह का बनिस्बत उनकर सोझ आ बेलाग बात कइल ह. लोग अइसन नेता के पसंद कइल. उनका वइसन प्रधानमंत्री चाहीं जे कवनो साफ राय राखत होखे भले उ बहुते चिकन राय ना होखो. मोदी के मजाकिया लहजो उनका के फयदे पहुँचवलसि. हँसावे के गुण नेता से जनता के संवाद आ सहमति बढ़ावेला.\nआ चेतन भगत का राय में मोदी के पँचवा गुण बा उनकर व्यावहारिक होखल. अधिकतर हिंदुस्तानी जानेलें कि भठियरपन, भाई भतीजावाद, वंशवाद, औरतन पर दबाव मेटावल वगैरह हजारों बात जरूरी बा बाकिर आसान नइखे. समय का साथे इहो सब कुछ गँवे गँवे बदलिए जाई. ऊ लोग अइसन नेता नइखन खोजत जे एकदम आदर्श होखो उनुका त बस ऊ नेता चाहीं जे मौजूदा हालात का बावजूद बहुत हद ले बढ़िया काम कर देखावे.\nआ चेतन भगत का राय में आखिरी बात त ई बा कि मोदी भाग्यवान बाड़ें कि उनका राहुल गाँधी जइसन कमजोर विरोधी मिलल बा लड़े ला. इहाँ ले कि टीवी चैनलो वाला लोग खोजे में लागल बा कि मोदी के बरियार विरोधी के बन सकेला, आ एह तलाश में कुछ हद ले अरविंद केजरीवाल ओह लोग के मददगार बन गइल बाड़े. यूपीए के घोटाला वाला राज के दस बरीस अधिकतर हिंदुस्तानियन के झकझोर के राख दिहले बा आ तवना प कांग्रेसी नेतवन के अनेरियोपन बात बिगड़ले जात बावे. मोदी तब आइल बाड़ें जब देश के लोग बदलाव खोजे ला पाक गइल बा.\nअंत में चेतन भगत लिखले बाड़न कि नइखन जानत कि चुनाव के फैसला का होखी. सितारा मोदी का पक्ष में लउकत बा. ई उनकर आ उनुका पार्टी का मेहनतो का चलते हो सकेला भा सीधा सीधा भाग्य का फेर से. भा एकरा के हिदू मान्यता वाला नियति कहल जा सकेला.\nनोट चेतन भगत के ब्लॉग के खास खास भोजपुरी में पेश करे में हो सकेला कि कहीं कुछ गलती रह गइल होखे एह से रउरा सभ से निहोरा बा कि चेतन भगत के मूल ब्लॉग जरूर पढ़ लीं.


छठ पर रिलीज होखे जा रहल बा "दरार" – Anjoria\nअक्टूबर 29, 2010 अनिल सम्राट, दरार, सोनाली जोशी\nरोमांटिक एक्शन फिल्म दरार छठ के महापर्व का अवसर पर रिलीज होखे जा रहल बा. एह फिल्म मे डायनेमिक नायक अनिल सम्राट आ खूबसूरत अदाकारा सोनाली जोशी के रोमांटिक जोड़ी नजर आई. सम्राट फिल्म्स क्रियेशन्स का बैनर में बनल आ आप इन्टरटेनमेंट लि॰ के एह प्रस्तुति के अजीत श्रीवास्तव निर्देशित कइले बाड़े.\nअनिल एह फिल्म में मस्तमौला नवयुवक का किरदार में आ सोनाली जोशी माडर्न गर्ल बनल बाड़ी. एह लोग के प्यार भरल मस्ती आ नोंक झोंक दर्शकन के आनन्द दीहि.\nदरार में एह लोग का अलावे पवन सिंह आ मोनालिसो के लीड जोड़ी देखे के मिली. अनिल सम्राट एह फिल्म से आपन अभिनय कैरियर शुरु करे जा रहल बाड़न. अनिल के दू गो अउरी फिल्म, कोठा\nआ पवन राजा आजुकाल्हु फ्लोर पर बा.\nएह फिल्म में एक दर्जन गाना बा. तसलीम आ तेजाश्री के आयटम डाँस देखेवालन के झूमा दी. गीत आ संगीत विनय बिहारी के बा, कथा पटकथा मनोज हंसराज के, संवाद संतोष मिश्रा के, कैमरा आर आर प्रिंस के, मारधाड़ संयोजन आर पी यादव के आ संपादन चैतन्य तमन्ना के बा.\nएह फिल्म के प्रस्तुतकर्ता “आप इन्टरटेनमेंट” बालीवुड फिल्म “नॉक आउट” के निर्माता कंपनी हवे.\nDarar releasing on Chhatha Puja in Bihar


हीरो प्रवेश का साथे शुभी शर्मा क हॉट अंदाज – Anjoria\nप्रवेश लाल आ चर्चित अभिनेत्री शुभी शर्मा के हॉट अंदाज जल्दिए रिलीज होखे जात फिल्म ‘हीरो’ में देखे क मिली. शुभी अपना माडर्न पहिरावा में जलवा छीट के राख दिहले बाड़ी, चलनी के चालल दुलहा, औलाद, भईया के साली ओढ़नीया वाली आ हाल ही में रिलीज राजा के रानी से प्यार हो गईल में भारतीय नारी के भुमिका कइला क बाद शुभी पहिला बेर परदा पर अतना हॉट अंदाज में लउकीहें. शुभी अपना हॉट अवतार क श्रेय हीरो के निर्माता-निर्देशक सुब्बाराव गोसांगी के देत बाड़ी.\nअभय सिन्हा के ‘एक दुजे के लिए’


एह जुग में केकर बा कवनो भरोसा ! – Anjoria\nजुलाई 11, 2017 गुरविन्दर सिंह\n– गुरविन्दर सिंह\nराह घाट लउके ना, छपलस अन्हरिया\nझिमिर झिमिर बरसेले करिया बदरिया!\nखेतवा में मकई के गाड़ल मचानी\nसूतल बा जाके बलमु अभिमानी\nनिनिया उड़ावेले चिन्ता फिकिरिया!\nडर लागे रतिया में सियरा हुँड़रवा\nओहू ले ऊपर मुदइयन के डरवा\nमेघवा के गड़गड़ में चिहुँके बिजुरिया !\nकहे बदे हीत मीत टोला परोसा\nएह जुग में केकर बा कवनो भरोसा\nबेरा प फेरेला लोगवा नजरिया !\nझिमिर झिमिर बरसेले करिया बदरिया !!


अभी हाल ही में भोजपुरी के एक सशक्त कवि राम जियावन दास बावला का निधन हो गया. लेकिन उनपर कहीं न तो कोई चर्चा हुई या आलेख ही प्रकाशित हुआ. हमने इस सिलसिले में कुछ महत्वपूर्ण लेखकों से बात की जो स्वयं भोजपुरी में ही गंभीर कार्य करने में जुटे हुए हैं. इसी सिलसिले में बावला जी पर कुछ महत्वपूर्ण आलेख हमें प्राप्त हुए जिन्हें हम ‘पहली बार’ पर सिलसिलेवार प्रस्तुत करेंगे. इसी क्रम में पेश है बलभद्र का आलेख ‘बावला: एगो किसान कवि’ जो खुद कवि की बोली-बानी भोजपुरी में लिखा गया है.\nरामजियावन दास बावला भोजपुरी के एगो कवि, पुरनकी पीढ़ी के. इनका के जाने वाला जादेतर लोग भक्त-कवि मानेला, राम कथा से जुडल कवितन के चर्चा करेला. बात सहियो लागत बा. कतने कुल्हि प्रसंग बा इनका कविता में जवन कुछ त तुलसी-वाल्मीकि से मेल खाला आ कुछ एक दम इनकर आपन कल्पना के उपज ह. मेल खाए वाला प्रसंगों जवन बा तवन खाली घटना के आधार पर मेल खाला, ओहकर प्रस्तुति एक दम नया बा. आ मिलतो बा त कुछे-कुछ. भोजपुरी में उपजीव्य काव्य के परंपरा देखे में आ रहल बा. बहुते अइसन लोग बा जे राम कथा आ कृष्ण कथा भा अइसन कुल्हि कथा के भोजपुरी में अपना तरह से रचत गावत बा. बावला एह तरह के कविता में कुछ मौलिक प्रसंग के भी उद्भावना कइले बाडन. ओह में इनकर आपन भावना विचार लउकेला. नीति-नैतिकता आ सामाजिक संदर्भन पर टिप्पणी ऊ अइसन मौलिक प्रसंग में खुली के कईले बाडन. लेकिन एह तरह के कवितन में उनकर चित्त कतना रमल बा, ई त देखे के बात बा.\nबावला जी के एगो संग्रह आईल बा ‘गीत लोक’. ओह संग्रह में राम कथा से जुड़ल कवितां के तुलना में किसान जीवन से जुड़ल कविता कतहीं जादे बा. ऊ खाली मात्रा के लेहाजे जादे नईखे. बलुक गुणों के लेहाजे से जादे बा. हमरा त लागत बा कि कुछ लोग जे बावला के जादे नगीच बा, भक्त कवि सिद्ध कई के उनका संगे हितारो ना बलुक दुश्मनी सधले बा. कवनो बदला चुकवले बा. बावला सांचो कहीं त भक्त कवि ना किसान कवि हवें. किसान-जीवन के सहज-सहाउर यानी कि सहनशील रूप इनिका कविता के प्रवाह में लउकेला. राम-कथा वाली कविता में कवि अतना खुलल नइखे जतना कि किसान जीवन वाली कविता में खुलल बा. काहें कि ई जीवन कवि के आपन जीवन ह. राम-कथा वाला प्रसंग में भी कवि के आपन जीवन लउकत बा. कवि जब कहत बा कि‘हम बनवासी कोल-भील के बेटउवा’ तब कवि के आपन रूप आ आपन जीवन गंवे से माथ उठावत लउकत बा. आ जब कहत बा कि ‘रउवा राजा बाबू हउव’ त दुगो वर्ग के जीवन के जवन अंतर होला, तवन खुलि के सोझा आवत बा. एह गीत में जवन करुना बा, तवना के आधार बा किसान जीवन, ओकर दुःख-तकलीफ, अभाव. केवट के साथे बा. किसान के जवन आपन एगो दृष्टिकोण होला, जवन परम्परागत समझ होला, ऊ सब इनिकर कविता में बा. आ ऊ उनका के किसान कवि चिचिया-चिचिया के साबित करत बा.\nअब के त नाहीं, बाकी पहिले के किसान सांझ खा कत्तो बइठ के कथा-कहानी कहत-सुनत रहले. गीत-गवनई उनका लोग के जिनगी के अंग रहत रहे. कवनो राजा-महाराजा, वीर, दानी-ज्ञानी लोग के चरित गा-गा के किसान आपन जिनगी के अभाव के, कष्ट के कुछ देर भुलावे के कोशिश करत रहे. बावला के कविता एही तरह के कोशिश के उपज ह. एह जगह पर इहो जिकिर जोग बा कि किसान कान्हा पर हर उठावत खा, आ कान्हा पर से हर उतारत खा ‘हे राम, हो मालिक’ गुहरावत रहलें लोग. बावला के अइसन कविता यानी राम कथा वाली कविता कान्हा पर हर उठावत\nआ कान्हा पर से हर उतारत समय के ‘हे राम हे मालिक’ के विस्तारित रूप ह. एह दुनों बखत के ‘हे राम’ के बीचे किसान के आपन असल जीवन होला. हर, हेंगा. खुरपी, कुदार, बोअनी, कटनी, दँवरी, ओसवनी वाला. बावला के कविता में ई सब अपना सहज प्रवाह में आइल बा. एकदम खुली के, कवि कतहु अटकत नइखे. इहे उनकर कविता के मूल विषय ह, इहे उनकर कवि के आपन पहिचान ह. रामबृक्ष बेनीपुरी के एगो शब्द चित्र ह- ‘कुदाल’. मनु के मरदाना बेटा उठवले बा कुदाल. बावला के कवितवो में मनु के मरदाना बेटा आपन जिद आ सृष्टि के संवार देवे के संकल्प के साथे-साथे आइल बा.\nबावला के कुछ लोग भक्त कवि कहले, सरहले बा त अइसन नइखे कि बावला ओह सराहला में आके बहि नइखन गइल. ऊ अपना तरफ से एकर कवनो प्रतिवाद ना करें पवले. उलटे एक जगह भाजपा के अयोध्या प्रकरण के पक्ष में खडा हो गइल बाड़न. भाजपा के आह्वान पर जब अयोध्या में भीड जुटल आ पुलिस फायरिंग भइल त भारी संख्या में जान-माल के नुकसान भइल. कवि एहिजा एह शासकवर्गीय राजनीति के चरित्र के ना उजागर क के एगो खास तरह के बहाव में बहि गइल बा. एह बहाव के इस्तेमाल निश्चित रूप से ओह धारा के लोग कइल जे कवनो ना कवनो तरे भाजपा के साम्प्रदायिक फांसीवादी नीति के समर्थक रहे. तब समझे में कवनो चूक ना होखे के चाहीं कि उनका के भक्त कवि सिद्ध करे के कोशिश के का आधार रहल बा, का स्वार्थ रहल बा. लेकिन बावला के पूरा के पूरा जवन कवि-कर्म बा, तवन एह बहाव के बावजूद दोसरा तरह के रहल बा. ऊ ठेठ किसान कवि हवें. उनका कविता में किसान जीवन के दुःख तकलीफ, तंगी-तबाही, ऋण-कर्ज के वर्णन बा. जानकार लोग जानत बा कि अब तक के शासन में सबसे बेसी किसान लोग आत्महत्या कइले बा. फसल के लाभकारी मूल्य ना मिलला के चलते, उपज के खरीद-बेंच के कवनो सही सिस्टम ना बनला के चलते आ सरकारी करजा के चलते बड़हन पैमाना पर किसान आत्महत्या करे पर मजबूर भइलें. आजादी के बाद शासक वर्ग के तमाम पार्टी सता में अइली स आ सबके सब किसान-मजदूर के लेके कवनो न्यायसंगत नीति ना बनवली स आ ना कवनो एह तरह के चिंता जतवली स. बावला के कविता में अलग से एह सन्दर्भ पर कवनो टिप्पणी भले नइखे, बाकी किसान कष्ट के केन्द्र में जवन शासक वर्गीय उपेक्षा रहल बा, ओह तरफ कवनो ना कवनो रूप में संकेत जरूर उभरत बा. कवि समझत बा कि कुल्हि सरकारी काम बस कागजी बा. व्यवस्था के आंकड़ाबाज\nचरित्र आ मानसिकता पर कवि व्यंग करत बा.\nअदिमिन के संख्या त गिन के बताय देला\nजादू से जान जाला जनमत जेतना हौ\nकागद के कोठी रुपया बतावैला\nधरती बतावैला बिगहा में एतना हौ\nपैसा बताइब त बाएँ के खेल बाय\nखर्चा में वेतन के बाद कुछ वेतना हौ\nहमके बतावा कि चिरइन के जान बदे\nभारत के पासे बन्दूक कुल केतना हौ.\nकवि थाना, पुलिस, कोर्ट, कचहरी, सरकारी विकास योजना के चरित्र से वाकिफ बा. ऊ साफ़ कहत बा कि ‘मोर जेब कटी गइल थाने में.’ साफ़-सुथरा कपड़ा आ नीक-नोहर भाषा वाला जादेतर लोग गरीब किसान-मजदूर खातिर सात तरह के दन- फिकिर के साथे आवेला. ओकर ई सातो दिन अब ओकरा लगे नइखे रहे देत गइल. एक दिन राशन खातिर, एक दिन सिरमिट (सीमेंट) परमिट-पैरवी में, एक दिन आफिस में पूछताछ बदे त कुछ त कुछ. सुविधा आ विकास के नाम पर किसान-मजदूर के सातो दिन छिना गइल. ओकरा के अपना सहजता आ ईमानदारी से काट देल गइल. चापलूस, दलाल आ पिछलग्गू बनावे के खेल में ओकरा के फांस देत गइल.\nहफ्ता में सात दिन एक दिन चीनी के\nएक दिन कोटा के कपड़ा में निकल गइल\nएक दिन सिरमिट के परमिट-पैरवी में\nएक दिन पूछताछ आफिस में टल गइल\nएक दिन बैंक में ब्लाक बदे एक दिन\nएक दिन माटी के तेल बदे चल गइल\nआजादी के बाद विकास के जवन उलट गंगा बहल ओकर कथा बावला के कविता में मिलेला. ई उनकर कविता के आपन ताकत ह, सूझ-बूझ ह-\nजेतनी विकास बा पढाई क लिखाई क हो\nजेतनी विकास बड़वार बेहयाई क\nगाँव के विकास ठांव ठांव क विकास होत\nहोत बा विकास इहाँ नकली दवाई क\nरोजी क विकास रोजगार क विकास होत\nहोत बा विकास हाड़-तोड़ महंगाई क\nखेती क विकास होत बारी क विकास होत\nहोत बा विकास कुछ उपरी कमाई क.\nबावला जी के एह कविता में भारतेंदु के शैली के विकास आ विस्तार लउकत बा- ‘अंग्रेज राज सुख साज सजे अति भारी’ वाली शैली के. अइसहीं इनका में कबीर के शैली भी लउकेला. कबीर के आगे बाटे – ‘हरी गुन’. कहत बाड़े ‘हरिगुन लिखा न जाई.’ बावला कहत बाड़े- ‘केतनी बिपतिया कहल कही जात नहीं. छोट परी धरती न लिखले अंटाले.’ इनका सोझा बाडे किसान, आ किसान के कष्ट. इनिका कविता से गुजरला पर किसान के हंसत-उछ्हत जिनगी के भीतर दुःख तकलीफ के एगो बड़-विकट दुनिया लउकेले. किसान जवान दुःख-तकलीफ सहत बाड़न, ओकर तीखा पीर-बोध से बावला के करुना जागेले.\nबावला के कविता एगो नष्ट हो रहल जियत-जागत दुनिया के बतकही के गुंजाईश बनावेले. आज हर, फार, खुरपी, कुदार, नाधा, पैना, जोती, बरन, खंचिया, दउरी, मउनी, बैल, गाय, खरिहान, रास, गोबर के बढ़ाव, कोठिला, लउका, नेनुआ, सेम, तरोई, पुअरा के टाल, कउड़ा, कथा-कहानी सब छुटत जा रहल बा. ढेंका, जांत, गीत-गवनई सब अलोपित होत जा रहल बा. कविता एह सब चीजन के अपना भीतर सहेजले बा. सबसे बारीक बात कि कवि घर के अगवाड़ा-पिछवाड़ा के जवन खाली जमीन होला, ओह में लउका, नेनुआ, सेम के उगत-गंछियात देखत बा. किसान जीवन के भीतर जवन तरह-तरह के कनखा-गवखा के संभावना रहेला, कवि ओह सबके एह लउका, नेनुआ, सेम, तरोई के बहाने देखले बा. आज ई संभावना गायब हो चलल बा. छोट-छोट चीज, छोट-छोट सन्दर्भ के भी एगो आपन माने-मतलब होला. कवि ओह सबके तरफ ध्यान देले बा. आज त कुल्हि बतिये एकदम उलट गइल बा. संभावना अब हर बड़ चीज में बा, बड़ लोग में बा. बड़ पूंजी बड़ झूठ में बा. कवि के कविता के एह सन्दर्भ में मूल्यांकन जरूरी हो गइल बा.\nई अलग बात बा कि बावला के कविता कवनो हलचल, कवनो बेचैनी नइखे पैदा करत. किसान सब करत-धरत, खटत-मरत जी रहल बाड़न. अपना स्थिति के ले के कवनो टिप्पणी, कवनो प्रतिवाद नइखन पेश करत. लेकिन ऊ जी रहल बाड़न. जवन सहत-सुहत, कविता उ सब कह देवे, देखा देवे के सामरथ जरूर राखत बिया. बावला के कविता में गेहूं के बाल के टूंड भी आइल बा जवन मूंड में समा के अजबे चुनचुनी पैदा कर देत बा. कटनी करत खा हँसुआ के धार से बाएँ हाथ के अंगूरी लहुलुहान हो जात बा. बोझा ढोवत खा गरदन टेढ़ाई जात बा. पलई पियराये लागल बा. खूंटी से गोड़ बेधाई जात बा. किसान जीवन के एक कुल्हि रूप-रंग के अलावे, उहो रूप बा जब अनाज खरिहान में आ जात बा. आ किसान दांई-ओसाई के रास जमा करत बा. ओकरा ऊपर बढ़ाव राख के रास के गोड़ लागत बा. हाथ जोड़त बा. किसानिन कोठिला गगरी सहेजत सरिहारत बाड़ी. जाड़ा के रात में मय बाल-बच्चा पुवारा के पलना पर एके रजाई में गुटिआई के सुतल बाड़न. कवि गरीबी के वर्णन अइसे करत बा जइसे कि एह जीवन के सक्रियता के सोझा गरीबी बेचारी दांत चियरले केनियो अलगा खाड़ हो गइल होखे. ई कला त रेणु के कहनियन में लउकेला. कवि करजा से जंताइल. बाढ-सुखार से जूझत, महंगाई के मार सहत, सरकारी दांव-पेंच के शिकार किसान-मजदूर के जीवन के ट्रेजेडी के कथा-कविता के भाषा में कहे के कोशिश कइले बा.\nनागार्जुन के एगो कविता ह ‘तुम्हारी दंतुरित मुस्कान/ मृतक में भी डाल देगी जान.’ बावला लिखत बाड़न-\nदंतुली देखाय हंसि- हंसि किलकारैला\nकि तोतरी बचनिया से हिया जुड़वावै\nसुखवा के सपना पर सपना थिरकि जाय\nचूमि-चूमि गोदिया में गरवा लगावै.’\nबावला के कविता में छोटहन किसान, निम्नमध्यवर्गीय किसान के रूप संचल बा. छोट खेतवाला, मेहनत-मशक्कत करे वाला. एहिजा मरद-मेहरारू सभे काम करेलन. मेहरारू सिवान में जाली त अपना सवांग खातिर दाना-पानी ले के. ऊ इनिका कविता में सझैतिन के भूमिका में बाड़ी. बावला जीवन के एह संझियाव के पक्षधर कवि हवें. कवि के मौलिकता एह बात में बा कि ऊ जानत बा कि घर में जवन लोग-बाग बा ओह लोग के खुशहाली सिवान में बा. खेत में झूमत फसल में बा. ‘घरवा मूरतिया सुरतिया सिवानावा में’ कवि के कविता के चरम उन्मेष लउकत बा. किसान जीवन के नखरा-नजाकत भी इनिका कविता में कतने तरह से घुमा फिरा के आइल बा. खेत-खरिहान के सुनरई के वर्णन में किसान मन के सुनरई आ नखरा-नजाकत बेलउकले नइखे रहत. किसान मन के संकोच आ भीतरी सक्रियता आ चुहल-चहक के वर्णन कवि करत बा ऊँख के माध्यम से-\nआंखि मारइ ऊंखिया लगाई के कजरवा\nकि मसकि- मसकि रही जाइ नहीं बोलई.’\nखेत के ढेला, ढेला से ढेला लड़ा के फोरत किसान, हेंगा देत किसान, पुआरा के गाला गांजत किसान, गाला गांजे के विधि, बिया छींटत किसान, कोन कोड़त आ कोन में बिया मिलावत किसान, गाँव के गली, गली में चाँव-चाँव करत गदेला, गाय-बैल के घंटी के टुनटुन, तीसी, तेलहन, ऊँख, रंग-रंग के तितली, महुआ के फूल, आम के मोजर, बंसवार, बंसवार में बकुला-बकुली के जनवास, नीम के छांह, माथ पर मउर बन्हले देवथान पर मुंडी झुकवले दुलहा- एह सबसे बनल बा बावला के कविता के संसार. रामकलिया, फुलिया, चनेसरा-धनेसरा के माई, आजी-आजा, फुआ-फूफा नेह-नाता के भरल-पुरल संसार बा इनिका कविता में. ई सब अब छूटत जा रहल बा. आपस के लगाव घटत जा रहल बा. सब चीज अब बाजार में बा. आ सब बिकाऊ बा. किसान के हाथ से हर चीज छिनात जा रहल बा. बथुआ आ अंकरी के जगहा पर खेतन में अब अमरीकी घास भी आई गईल बा. हत्या-लूट आ घपला-घोटाला ऊपर से नीचे तक पसर गईल बा. मवेशी अब गाँव से, गरीब से दूर हो रहल बाड़न स. गोदरेज के तरफ से पशु आहार बाजार में आई गइल बा. किसान के घर के चोकर, भूसी, खरी-खुदी, हरियर-पताई अब कुछ ना बांची. कमलेश राय के शब्द में कहल जाय त ‘खेत रही आपन, अनाज ओकरा मरजी से होई.’ ओकरा माने अमेरिका. अब खेतवो अपना लगे बुझात बा कि ना रहि जाई. यू पी, बंगाल सगरो किसानन के जमीन छिना रहल बा. अइसना में बावला के कविता हमनी के अपना ठेठ रस, गंध आ सवाद से जोड़े में आजुवो कामयाब बिया.\nहरियर धनिया चटनिया टमटरा के\nछीमीया मटरिया के गद्गर दाल हो\nनया-नया भात हो सनेहिया के बात हो\nकि एहि विधि शुभ शुभ, शुभ नया साल हो\nअपना रस-गंध आ सवाद से बेजुडले, आपन जमीन खातिर बेजुझले अब बात बने वाला नइखे. जवन नया होई आ अब शुभ-शुभ, तवन जूझ के ही होई.\nप्रवक्ता, हिन्दी विभाग


मनोज भावुक Latest Hindi News मनोज भावुक, Taja Samachar - News18 इंडिया\nसुरक्षाबलों का आतंकियों के खिलाफ ऑपरेशन, ड्रोन के जरिए संदिग्ध स्थानों पर नजर\nलेखक मनोज भावुक सुप्रसिद्ध भोजपुरी कवि व फ़िल्म समीक्षक हैं.\nBhojpuri: कोरोना में काँवड़ यात्रा प रोक, त सुनीं सावन में शिवभजन के टॉप लिस्ट\nराउर त जानते बानी कि सावन भोले बाबा के भी महीना ह. भारते ना, विश्व के अउर कई जगह पर भी भगवान शंकर के माने वाला लोग में अलगे उत्साह अउरी आनंद रहेला एह सावन में. अइसे में सुनीं शिव भजन के टॉप प्लेलिस्ट....\nमनोज भावुकAugust 2, 2021,1:56 pm IST भोजपुरी न्यूज़\nBhojpuri में पढ़ें, पुण्यतिथि के पूर्व संध्या पर रफी साहेब के कहानी\nरफी साहेब के पुण्यतिथि (31 जुलाई) के पूर्व संध्या पर उनके इयाद कइला पर उनके कई गो गीत दिलोदिमाग़ में गूँज रहल बा. ई गूँज रफी साहेब के प्रति श्रद्धांजलि बा. उनका पावन स्मृति के नमन !...\nमनोज भावुकJuly 30, 2021,12:24 pm IST भोजपुरी न्यूज़\nBhojpuri: अनूप जलोटा के B'day पर पढ़ीं संघर्ष के कहानी, कइसे बनलें भजन सम्राट\nअनूप जलोटा के नाम लेते एगो संजीदा देह धाजा वाला आदमी के चेहरा मुखर हो जाला अउरी उनके मधु लेखां मीठ आवाज के स्मरण हो जाला. बाकिर अनूप जलोटा के जीवन बड़ा रंग-राग से भरल बा. आज उनकर जन्मदिन ह....\nमनोज भावुकJuly 29, 2021,1:01 pm IST मनोरंजन, भोजपुरी न्यूज़\nBhojpuri: Kargil Vijay Diwas के 22 साल पूरा, पढ़ीं कइसे भारतीय फौज से हारल PAK\nआज 26 जुलाई के कारगिल विजय दिवस के 22 साल पूरा हो गइल. सन 1999 में कारगिल विजय भारतीय सैन्य ताकत के शान में एगो अउरी सितारा जोड़ देहलस. कारगिल में भारतीय सेना के ओर से बहादुरी से लड़ल गइल ई युद्ध विश्व के कठिनतम युद्ध में से एक रहे....\nमनोज भावुकJuly 26, 2021,1:27 pm IST भोजपुरी न्यूज़\nBhojpuri में गुरु पूर्णिमा विशेष: अपना गुरु के मानस-पुत्री रही शारदा सिन्हा\nआज गुरु पूर्णिमा ह अउरी आज के दिन सभे अपना गुरु के जरूर इयाद करेला. काहें से कि जे भी कलावान बा, ज्ञानवान बा, उ गुरु के संगत के कारण बा. कहे के मतलब कि कला गुरु के आशीर्वादे से मिलेला....\nमनोज भावुकJuly 23, 2021,6:03 pm IST देश\nHow famous singer Mukesh became the voice of Raj Kapoor today is his birthday\nमुकेश के जनम आजे के दिन 22 जुलाई 1923 के दिल्ली के कायस्थ परिवार में भइल. उनके ऊपर संगीत के जादू बचपने में चढ़ गइल. बीच में उ सरकारी नौकरी भी कइलें, फिर बाद में अपना के संगीत में समर्पित कर दिहलें....\nमनोज भावुकJuly 22, 2021,2:52 pm IST भोजपुरी न्यूज़\nBhojpuri के क्यूट हिरोइन काजल राघवानी के ह जन्मदिन, पढ़ीं उनकर रोचक कहानी\nगुजराती सिनेमा (Gujrati Cinema) से आके भोजपुरी सिनेमा (Bhojpuri Cinema) में आपन सिक्का जमावे वाली काजल (Kajal Raghwani) अन्य अभिनेत्रियन लेखां नइखी जे दोसरा भाषा के इंडस्ट्री से अइली, कुछएक फिल्म करके वापस अपना इंडस्ट्री में लौट गइली. उ 2011 में भोजपुरी सिनेमा में पदार्पण कइली आ लगातार दस साल से इहाँ आपन जादू चढ़वले बाड़ी....\nमनोज भावुकJuly 20, 2021,10:46 am IST मनोरंजन, भोजपुरी न्यूज़\nBhojpuri: 1857 के क्रांति के नायक मंगल पांडे के 194वां जन्मदिन ह आज\n1857 के संग्राम के क्रांतिकारी मंगल पांडे के आज जन्मदिन ह. आजादी से5साल पहिले 1942 में ही 14 अगस्त के लगभग 300 आजादी के मतवाला मिलके बैरिया थाना पर तिरंगा फहरा दिहलें. पढ़ीं उनकर वीर गाथा....\nमनोज भावुकJuly 19, 2021,1:10 pm IST भोजपुरी न्यूज़\nBhojpuri: 52 के भइलें गोरखपुर सांसद-भोजपुरी सुपरस्टार रवि किशन\n17 जुलाई 1969 के दिने मुंबई के सातांक्रूज इलाका में जनमल रवि किशन के बाबूजी पहिलहीं से मुम्बई में डेयरी के व्यापार करत रहलें. बाद में बिजनेस में घाटा भइल त सब छोड़कर गांव वापस आ गइलें. जानीं कइसन रहल फिल्म में रवि किशन के संघर्ष गाथा....\nमनोज भावुकJuly 16, 2021,1:45 pm IST उत्तर प्रदेश, भोजपुरी न्यूज़\nBhojpuri: ‘आज जेल होई, काल्ह बेल होई’, भोजपुरी एल्बम में बढ़त माफिया कल्चर\nहाल ही में रितेश पांडे (Ritesh Pandey) के एगो भोजपुरी गाना (Bhojpuri Song) रिलीज भइल ह, जवना के नाम ‘आज जेल होई, काल्ह बेल होई, परसों से उहे खेल होई (Aaj Jail Hoyi, Kalh Bail Hoyi)’ ह. एह गाना के रिलीज भइला के बाद सवाल उठत बा कि का पंजाबी गाना के जइसे भोजपुरी में भी माफिया कल्चर के बखान होखे लागल?...\nमनोज भावुकJuly 14, 2021,5:23 pm IST मनोरंजन, भोजपुरी न्यूज़\nBhojpuri: काहे बिदुक गइलें बॉलीवुड कलाकार भोजपुरी सिनेमा से\nभोजपुरी सिनेमा के आधुनिक दौर में जब मनोज तिवारी आ रविकिशन के स्टारडम के टाइम रहे त हिन्दी से बड़ बड़ स्टार लोग भोजपुरी फिल्मन में भूमिका निभावे आइल लोग. ओकरा बाद का जाने भोजपुरी से कइसन मोह भंग भइल कि हिन्दी के ए-लिस्ट के कलाकार इहाँ ना आवे के चाहेला. पढ़ीं......\nमनोज भावुकJuly 12, 2021,1:50 pm IST मनोरंजन, भोजपुरी न्यूज़\nBhojpuri: भारत के दूगो संजीदा अभिनेता गुरुदत्त, संजीव कुमार के आज जन्मदिन ह\nभारतीय सिनेमा के इतिहास में गुरुदत्त अउर संजीव कुमार के पहचान संजीदा एक्टर के रुप में बा. दूनो लोग अपना नेचुरल एक्टिंग से लोगन के दिल पर राज करत रहन जा. आज एह दूनों जाना के जन्मतिथि ह....\nमनोज भावुकJuly 9, 2021,2:59 pm IST मनोरंजन, भोजपुरी न्यूज़\nBhojpuri में स्मृति शेष:ट्रेजेडी किंग दिलीप साहब रहें भोजपुरी सिनेमा क प्रेरणा\n'नदिया के पार' फिलिम के एगो गाना के सृजन 1946 में ही हो गइल रहे, जेकरा में दिलीप कुमार अउरी कामिनी कौशल के जोड़ी पर खूब जमल. एह गाना के बाद से ही भोजपुरी जनता के लागे लागल कि भोजपुरी फिलिम भी बने के चाहीं....\nमनोज भावुकJuly 7, 2021,5:11 pm IST मनोरंजन, भोजपुरी न्यूज़\nBhojpuri:आमिर के दुसरो शादी टूटल, जानी फिल्म इंडस्ट्री में शादी टुटे के इतिहास\nआमिर खान के दुसरका बियाह भी 15 साल बाद टूट गइल. फिल्म इंडस्ट्री बनत बिगड़त रिश्तन खातिर बड़ा चर्चा में रहेला. इहाँ कब केकर पैच अप हो जाला आ कब ब्रेकअप बुझइबे ना करेला. पता चलेला कि फिलिम साथे करत बा लोग त डेटिंग करे लागल लोग, साथे एक कमरा में रहे भी लागल लोग आ जइसे फिलिम खतम, तू अपना रास्ते, हम अपना रास्ते....\nमनोज भावुकJuly 5, 2021,4:33 pm IST मनोरंजन, भोजपुरी न्यूज़\nBhojpuri: अश्लीलता के शोर के बीच कुछ क्लासिक भोजपुरी फिल्मन के बात\nभोजपुरी खेसारी लाल यादव (Khesari Lal Yadav) के एगो गाना से जवन अश्लीलता के विवाद शुरू भइल बा, ओकरा चलते कए गो सिंगर निशाना पर आ गइल बाड़ें. लेकिन एगो जमाना रहे, जब भोजपुरी गाना अपना मिठास के कारण बॉलीवुड में भी जगह बनइले रहे....\nमनोज भावुकJune 30, 2021,4:16 pm IST भोजपुरी न्यूज़


मंगल पाण्डेय के जयन्ती – टटका खबर\nमंगल पाण्डेय के जयन्ती\nआजादी के लड़ाई के अलख जगाए वाला अमर शहीद मंगल पाण्डेय के जयंती आजु उनुका पुश्तैनी गाँव बलिया के नगवां समेत लखनऊ, इलाहाबाद, वाराणसी, मेरठ, बरेली, आगरा आ जौनपुर समेत अनेके जगहा मनावल गइल.\nआजुए महात्मा गाँधीओ के पुण्य तिथि रहुवे आ एह मौका पर देश भर में सगरो सरधांजलि समारोह मनावल गइल. पाकिस्तान ला उनुकर तरफदारी से नाराज हो के नाथूराम गोड्से उनुका के गोली मार दिहले रहलें जवना से ठांवे पर गाँधी जी के मौत हो गइल रहुवे. अदालत में दिहल गोड्से के बयान के बरीसन ले लोग के जाने ना दिहले रहुवे केन्द्र सरकार. काहे कि ओह बयान के पढ़ला का बाद बहुते लोग गोड्से के बात से सहमत हो जाई.\nTags: मंगल पाण्डेय, महात्मा गाँधी


एन. डी. देहाती: 2010\nआपन भारत देश केतना सुन्नर केतना सुघ्घर। लेकिन व्यवस्था केतना चौपट केतना खराब। देश में अनाज सड़sत। उ अनाज जवना के पैदा कइला में किसान भगवान आपन खुन पसीना एक क s दीहलें। फार्म हाउस वाला, सिलिंग वाला, सीमान्त वाला आ लघु कृषक कहाये वाला कई गो श्रेणी बा। खइला बिना मरे वाला में भूमिजोतक, खेतिहर, मजदुर टाइप के लोग बा। अइसन लोग जवन अपनी जांगर से धरती माई के करेजा चीर के अन्न उपजावत बा। एतना अन्न, जवना के धरे खातिर देश में सुरक्षित भंड़ार ना बा। अनाज सड़ला के चिन्ता जब अधिकारी से लेके मनिस्टर तक का ना भईल, तब सुप्रीम कोर्ट के रुख करेड़ भईल। कोर्ट पूछलसि-अनाज सड़ावे वाला जिम्मेदार अधिकारिन पर कवन कार्रवाई भइल? कोर्ट कहता अनाज गरीबन में बांट दिहल जा। वित्त मंत्रालय कहता अनाज दूसरा देश में बेंच दिहल जा।\nगांवन से खेती-बारी छोड़ के नौकरी रोजगार की तलाश में दर-दर भटकेवाला नवहन का एक बेर सोच के चाही। जेकरा लगे कवनो काम ना बा उ खेती में जुटल बा, जेकरा खेती बा उ ओमे लागल बा। खेती के उत्पाद क्षमता एतना बढ़ल बा कि भंड़ारड के समस्या आ खड़िआइल बा। भारत में जेतना गोदाम बा ओहसे तीन गुना अनाज उत्पादन बा। देश के कवनो फैक्ट्री एतना उत्पादन ना दे सकेलिन कि उनकर तीन गुना माल गोदाम की बहरा सड़ि जाव। ग्राम, किलोग्राम, पसेरी, मन, कुन्तल ना टन में अनाज सड़ला। सरकारी लेखा जोखा सात हजार टन अनाज सड़ला के बात कहत लेकिन मात्रा अधिक भी हो सकेला। देश के व्यवस्था जेकरा हाथ में बा ओकरा एक बेर फिर सोचे के चाहीं कि येह अनाज के उपयोगिता बढ़ा दिहल जा, सड़ला से बचा लिहल जा। अनाज वितरण के जवन वर्तमान व्यवस्था बा उ ठीक ना बा। स्कुलन में जवन खाद्यान्न दिहल जाता, का ओकर सही उपयोग होता? प्रधान, कोटेदार आ प्रधानाध्यापक के तिगड़ी खाद्यान्न के व्यापारी की हाथ में पंहुचा देत हवें। सस्ते रेट से जब व्यापारी अनाज पा जाई तs कवनो गोदम से काहें उठाई। देश में वास्तविक लोग बीपीएल कार्ड की अभाव से जुझता लेकिन प्रधान अपनी चहेतन के ललका, उजरका कार्ड थमा देले हवे जवना पर मुफ्त चाहें सस्ता अनाज मिली। उ जरुरतमन्द ना हवें एहलिए कोटेदार उनकर खाद्यान्न बाजार में अनाज पंहुचा देत हवें। सस्ते दर पर जब बाजार में अनाज पंहुचा तs मंहगा दर पर गोदाम से काहें उठान होई। एह तरे कई गो कारण बा जवना से अनाज सड़त बा। जरुरत येह बात के बा कि असों की कार्तिक से किसान भाई खाये भर के ही गेँहु बोएंस। शेष खेत में दलहन , तिलहन आ सब्जी के खेती कइला के जरुरत बा। अनाज सड़लवा से बचाई सभे।, खेती के और उपयोगी बनाइ सभे। खेती ज्यादा बा तs कुछ बाग-बगीचा भी लगाई सभे। अनाज के रक्षा खाली किसान भगवान कs सकेलन। देश के सफेदपोश राजनेता आ कमीशनखोर अफसर अनाज के हाल का जनिहे। अनाज के हाल खाली किसान जानि सकेला। अनाज सड़ला के दर्द खाली किसान जानि सकेला। कहावत सही बा..... ‘जेकरा पांव नs फटी बेवाई, उ का जाने पीर पराई।‘\nमुन्नी आज बदनाम होत हई, लौन्डा पहिले बदनाम भईल..\nघनेसर काका की मुंह से, बलेसर भइया की मुंह आ पिन्टुआ की मुंह से एकै गाना- ‘ मुन्नी बदनाम हुई... ।’ दरअसल आवे वाली फिल्म ‘दबंग’ के दबंगई के असर बा कि जन-जन की जुबान पर मुन्नी के चर्चा बा। मुन्नी की चर्चा पर घरघूमन लाल का एतराज बा। कहत हवें मुन्नी आज बदनाम होत हई, लौन्डा बहुत पहिले बदनाम हो गईल। अपनी जवानी के दिन के पन्ना पलटत बतवलें कि लौन्डा कइसे बदनाम भईल रहे नसीबन खातिर। चार दशक पहिले इ गाना नाच-नौटंकी में हल्फा मचवले रहे ‘ लौन्डा बदनाम हुआ, नसीबन तेरे लिए। सेर भर आटा होगा, जंगल की लकड़ी होगी, पकापक पकता होगा नसीबन तेरे लिए...।’ मुन्नी की आइटम सांग की पहिले बहुत गरमा-गरम मसाला के टेस्ट लोग ले लेले बा। याद ना होखे त बतावत हईं। 1975 में आइल ‘शोले’ में हेलन हिला के रखि दीहली, जब गवली- महबूबा-महबूबा...। 1993 में एगो फिल्म आइल रहे ‘खलनायक’। माधुरी दीक्षित डांस करत रहली। गाना बजत रहे ‘चोली के पीछे क्या है...। ’ 1999 में आइल ‘शूल’ में शिल्पा शेट्टी जब ‘आई हूं यूपी बिहार लूटने...।’ पर ठुमका लगावल शुरू कइली त बन्दा से बर्दास्त ना भइल आ सिनेमा हाल में अपनो ठुमका लगावे लागल। शिल्पा यूपी बिहार वालन के लूटत रही आ बन्दा के जेब कवनो जेबकतरी साफ क दिहलसि। 2005 में ‘बंटी-बबली’ एश्वर्या राय पर फिल्मावल गाना- ‘कजरारे-कजरारे तेरे कारे-कारे नैना...।’ घर मे गावत घुसलीं त पतोहिया हमरे मलिकाइन से कहलसि, बाबुजी के रहन ठीक ना बा। 2006 में ‘ओमकारा’ फिल्म के जयकारा हर जगह लागल। अबो लागत बा। बिपाशा बसु की जिगर में एतना आग रहल कि केतने बन्दा ‘बीड़ी जलइले, जिगर से पिया, जिगर मा बड़ी आग है...।’ से जरि गइलें। कहला के मतलब इ बा कि मुन्नी की बदनामी आ लौन्डा की बदनामी के बीच में बहुत लोग बदनाम हो चुकल बा। ‘दबंग’ के इ गाना कहिया ले हीट रही भगवान जाने। लेकिन शोले के ‘महबूबा-महबूबा’ जब भी कहीं बजेला त बुढ़ौती में हमार टंगरी ठुमका लगावला की पोजिशन में आ जाले। देहि में करंट आ जाला। घर में फजीहत भइला की बाद अब कभी कजरारे गावे के मन करेला त दहिने-बाएं देखि के तब गुनगुनालीं। खैर! आपन बतकही बन्द करत इहे कहब- लौन्डा बहुत पहिलहि बदनाम रहल नसीबन खातिर!\nकातिक चढ़ल बा। बावग खातिर धरतीपुत्र लोग परेशान बा। धरती माई कs कोरव भरी, तबे देश में लउकी हरीयरी। हरीयरी खातिर उत्तम प्रजाति के बीया आ असली उर्वरक जरुरी बा। दुर्भाग्य इ बा कि दूनो के अकाल हो गइल बा। किसान भाई लोग रात-रात भर जाग के बारी आवत बा तs लाठी गिरत बा। समूचा पूर्वाचल में इहे हाल बा। प्रदेश सरकार के कृषि मंत्री, जेकरा खेती से कवनो वास्ता नेइखे एसी कमरा में बइठ के रोज बयान देत हवें कि खाद-बीज के कवनो कमी हा बा। अरे मंत्री जी! इ तs उ हाल बा ‘घर में भुजी भांग ना, कोठा पपर त घम्मगूज्जर।‘ एगो सवाल बा- अनाज पैदा करे वाला किसान भगवान के लाठी से पूजा करावे के अधिकार के देले बा? पुलिस कहति बा- किसान कानून व्यवस्था बिगाड़त हवें तs लठिआवल जरुरी बा। अरे भाई! जब अभाव रही तs लोग के स्वभाव बदल जाई। पर्याप्त मात्रा में खाद-बीज रहित तs काहें लोग हगांमा करित। किसान तs वइसे ही गांव-गिरावं के सीधा-सपाट मनई होलन। किसानन के लोग बउक कहेला। कुछ लोग बोकवा कहेलन जवना परिवार खेती-बारी में अझुराइल बा उ बेकवे बा। सूखा, बाढ़, बेमारी, आग-पानी से फसल के बचावत में एड़ी के पसीना कपारे चढ़ावे के परेला। जोताई, बोआई, निराई, पटवन, कटिया, दवंरी की बाद किसान भगवान अन्न के दाना पैदा करेलन। जेकर कातिक के समहुले लाठी खइला से होई उ आगे का करी। सदा चुप्प रहे वाला बोकवा बोलता, संघर्ष करत बा, मांग करत बा, हमके खाद-बीया चाहीं। लेकिन सरकार ‘पाठी’ अइसन चुप्प मारी के पगुरी करति बा। चारो ओर हाहाकार बा। ‘कमाई धोती वालास, खाई टोपी वाला, के संस्कृति बदले के परी। हेलीकाप्टर से धरती के हरियाली निहारे वाला खद्दरधारी लोग के भगवान सदबुद्धि दें। किसान पर लाठी चलवा के जुबान बन्द करावल जा सकेला लेकिन आह निकरी तs परी।\nभोजपुरी संगीत के समारोह में देवरिया जिला की नदौली गांव के सोनू शांडिल्य नाम के एगो लइका गवले रहे- “बारह सौ के नौकरी, पहिने पन्द्रह सौ के साड़ी, हाय रे आगनबाड़ी....”। गाने के लाइन व्यग्य भरल रहल। एगो सवाल भी उठावल गइल रहे कि बारह सौ रुपया पगार पाये वाली मेहरारु अगर डेढ़ हजार के साड़ी पहिरी तs घर-परिवार के और खर्चा कइसे चली। कुशीनगर की विशुनपुरा थाना की दुदही ब्लाक में घराइल 128 बोरी पोषाहार येह बात के साबित कs दिहलसि कि आगंनबाड़ी की साड़ी की पीछे इहे राज बा। दरअसल, सरकार गांव-गांव आगंनबाड़ी केन्द्र खोल के नौनिहालन के पोषाहार खियाके पट्ठा बनावला में पावनी अइसन पइसा बहावति बा। लेकिन येह विभाग में भष्टाचार के आलम इ बा कि गरीब लइका-लइकी, आ गर्भवती मेहरारु का हिस्सा वाला पोषाहार खुला बाजार में बेचल जाता। सोमवार य़ानि पहली नवंबर 2010 के एगो पिकप गाड़ी पर लदल 128 बोरा पोषाहार पडरौना- तमकुही मार्ग से बिहार की ओर जात रहे। कुछ जागरुक लोगन के नजर पड़ल। सोचले यूपी की माल से बिहार के लोग मोटाई। अइसन ना होखे दिहल जाई। जागरुक लोगन के पारा गरमाइल, पिकप रोकाइल। विशुनपुरा थाना के सौंप दिहल गईल।\nगजब व्यवस्था बा। गांव-गांव आगंनबाड़ी केन्द्र खुलल बा। केन्द्र पर ना लइका लड़केलन ना मेहरारु। लेकिन हर महीना पोषाहार जरुर मिलेला। कागज पर चले वाला अइसन केन्द्र पर लाखौं के न्यारा-बारा होला। लइकन को पुष्ट बनाने वाला पोषाहार 125 से 150 रुपया बोरी बेचि दिहल जाता। एतना सस्ता तs अपने देश में नमक भी ना मिलेला। लइकन-बच्चन-मेहरारु के पोषाहार बाजार में बिकाइला की बाद फिर खगिददारी की माध्यम से गांव में पहुंचेला, जहां जानवार के आहार बनि जाला। भूसी, चोकर, खरी- खुद्दी. दाना-चारा की जगह पर पशुपालक अपनी जानवरन के पोषाहार खियावत। पन्द्रह सौ की साड़ी वाली आगंनबाड़ी की येह कमाई से ब्लाक मुख्यालय से लेके जिला स्तर तक के अधिकारी मलाई काटत हवें। का जरुरत बा? अइसन योजना के। जरुरतमन्दन की अइसन सरकारी योजना के बन्द कs देवे के चाहीं। नाहीं तs गीत के मथेला वाली लाइन गड़बडा के गावल जा- “बेचि के पोषाहार, लिपिस्टिक झारत बाड़ी, हाय रे! आगंनबाड़ी। एन .डी. देहाती\nदोहाई बाबा गोरखनाथ के! आंख खोलीं...\nसत्ताइस अक्टूबर 2010 क दिन रहल। गोरखपुर बस स्टैंड, देवरिया बस स्टैंड पर कुछ माल उतरल। माल मतलब मिलावट क सामान। माल के मालिक केहु ना। माल कानपुर से गोरखपुर आ देवरिया वइसे ही पहुंचल। रोडवेज की कन्डक्टरन के महिमा अपार ह। पइसा पा जायं त गोला-बारूद पहुंचवा दें। तमकुही राज से दिल्ली तक गांजा पहुंचवला के बाति सुनले रहलीं। कंडक्टर नाम के जीव बहुत रिस्क लेलन। बिना टिकट के यात्रा करावल, यात्री के किराया अपनी जेब में घुसावल बहुत सुनले रहलीं। लेकिन सत्ताइस अक्टूबर के गोरखपुर की बस स्टैंड पर जवन नजारा लउकल उ कबो ना भुलाई। फूड इंसपेक्टरन के टीम बस स्टैंड पर छापा मरलसि। कानपुर से आइल चार बस की तलाशी में 20 कुंतल नकली खोवा, 15 कुंतल नकली बुनिया आ आठ कुंतल फफूंदी लागल मशरूम मिलल। एतना सामान मिलल लेकिन सामान के मालिक नदारद रहलन। खाद्य विभाग के लोग सामान नष्ट करा दिहलन। उ लोग अपनी कर्त्तव्य के इतिश्री क दीहलन। देवरिया बस स्टैंड पर भी कानपुर से आइल नकली खोवा आ हलुआ धराइल। माल धरात बा। माल मंगावेवाला मिलावटखोर ना धरात हवें। दरअसल येह तस्करी के पीछे रोडवेज के ड्राइवर आ कंडक्टर के हाथ बा। जब कानपुर से माल लोड होला त गत्ता (बंडल) के हिसाब से कंडक्टर के पइसा पहिलही पेमेंट हो जाला। बड़का मिलावटखोर मोबाइल से बस नंबर आ कंडक्टर के नाम छोटका मिलावटखोरन के बता दे लें। माल के उतारी एकरा खातिर बहुत साधारण तकनीक अपनावल जा ला। कंडक्टर के पहिले ही माल की मालिक के मोबाइल नंबर बतावल जा ला। जब कानपुर से बस गोरखपुर-देवरिया पहुंचेला त छोटका तस्कर बस के इर्द-गिर्द मेरड़ाए लागेलन। दहिने बायें-झांक-ताक के कन्डक्टर के मोबाइल पर घंटी मारेलन। कंडक्टर नंबर के मिलान क के माल सुपुर्द क देलें। येह पूरा खेल में तस्करी के काम कंडक्टर ही करेलन। प्रति खेप पांच सौ रुपया उपरवार कमाई की फेर में अइसन कंडक्टर मीठा जहर ही ना गोला-बारूद, गांजा-भांग भी पहुंचा दीहें। सवाल इ बा कि जब माल धराइल आ माल के मालिक ना मिलल त ड्राइवर-कंडक्टर पर मुकदमा काहें ना लिखाइल... सबका पीछे पइसा बा। इ पइसा ह। परिवहन विभाग का भी मीठ लागेला आ खाद्य विभाग त इही खातिर बनले बा।\nशर्महीन शहर येह मामला में कि सड़क पर झपट्टा मारन के संख्या बढ़ गइल बा। कानून के ठेंगा देखावत झपट्टामार माई-बहिन की गले से चेन, मंगलसूत्र आ कान के बाली, झाला, झुमका आये दिन नोचत हवें। सड़क से गुजरत दूसर राहगीर घटना देखत आ, लेकिन लफड़ा में नइखे पड़त। उचक्का लूट के आराम से चलि जात हवें। ‘संवेदनहीन’ घटना! येह मामला में कि आज कवनो ‘प्रिंस’ बोरवेल में गिरल रहित त पूरा देश के संवेदना जागि गइल रहत। लेकिन येह छीनाझपटी में एगो गरीब महतारी के कोख उजड़ गइल। उचक्का की धक्का से गोद की बच्ची नाला में बहि गइल। लेकिन मामूली तलाशी की बाद प्रशासन हाथ खड़ा क दिहलसि, आ उजड़ल कोखवाली एगो महतारी के दिलासा देके अपनी कर्तव्य के इतिश्री क दिहलसि। लूट के येह घटना में एगो बच्ची के जान चलि गइल। लेकिन वाह रे वर्दी! हमदर्दी में खाली लूट के घटना दर्ज भइल। बच्ची के मौत हजम।\nपूरा वाकया सुनीं देवरिया जिला की तरकुलवा के संतोष अपनी परिवार के साथ गोरखपुर के तिवारीपुर थाना क्षेत्र के अधियारी बाग में रहेलन। संतोष गाड़ी चलावेलन। ओनकर मेहरारू सरोज अपने नौ महीना के लइकी पलक के गोद में ले के पीसीओ से फोन जात रहलीं। पति कहां हवें, कब अइहें? अइसन चिंता मेहरारुन के फर्ज ही ह। रेलवे लाइन के लगेवाला नाला की बगल में एगो बदमाश ‘बाइकवाला ना’ साइकिल से जात रहे। सरोज की कान के बाली नोचे लागल। येह छीना झपटी में गोद में नौ माह के बच्ची पलक, पलक झपकते नाला में गिर गइल अ बह गइल। मामला पुलिस तक पहुंचल, कोरम पूरा कइल गइल, नाला छानल गइल लेकिन पलक के जिंदा चाहे मुर्दा ना पावल गइल। सरोज अइसन अभागी महतारी हो गइली। जवन जनम देहनी, जीवन देहनी, ममताभरल दुलार देहली लेकिन अपना पलक के ना बचा पवलीं। पलक अ प्रिंस के यथार्थ आंखी के सामने नाचै लागल। प्रिंस के खातिर पूरा देश के संवेदना जागि गइल रहे। सेना, अफसर, मीडिया सब जागल रहे। पल-पल क जानकारी मिलत रहे, लोग आंख फाड़ के देखत रहे, लेकिन पलक के कहानी पलक झपकते समाप्त हो गइल। गरीब के बेटी रहल, नाला में बहि गइल। सरोज नाम की बदनसीब महतारी का अपनी मरल बेटी के लाश भी नसीब ना भइल। ‘सबकी संतति प्यारी होती, सबकी उतनी ही धड़कन। आंसू का मोल बराबर है, धनवान हो चाहे निर्धन।’


anand prakash's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos anand prakash's Likes anand prakash's Page\nशशि कुमार सिंह (SHASHI) leftacomment for anand prakash"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Sep 23, 2012जय भोजपुरी leftacomment for anand prakash"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Jul 8, 2011Rajeev Mishra "राजीव भोजपुरिया" leftacomment for anand prakash"प्रणाम भाई जी ,\nराउर स्वागत बा जय भोजपुरी परिवार में आईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी !"Jul 7, 2011anand prakash is nowamember of JaiBhojpuri.comJul 7, 2011 Welcome Them! RSS\nmotihari,east champaran ,bihar\ni amasimple guy.but focused on my aim\nAt 2:01pm on September 23, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 12:56am on July 8, 2011, जय भोजपुरी said… प्रणाम ,जय भोजपुरी\nजय भोजपुरी At 1:53pm on July 7, 2011, Rajeev Mishra "राजीव भोजपुरिया" said… प्रणाम भाई जी ,


टटको में टटका खबर : 19 अक्टूबर 2014, अतवार – Anjoria\nटटको में टटका खबर : 19 अक्टूबर 2014, अतवार\nभाजपा मुख्यालय में महाराष्ट्र आ हरियाणा विधानसभा चुनाव के रणनीतिकार आ भाजपा अध्यक्ष अमित शाह के शानदार स्वागत.\nकांग्रेस अध्यक्ष सोनिया गांधी आजु अतवार का दिने हरियाणा आ महाराष्ट्र में पार्टी के हार सकारत कहली कि कांग्रेस दुनू राज्य में ‘रचनात्मक आ सतर्क करे वाली भूमिका’ निबाही.\nशिव सेना के अध्यक्ष उद्धव ठाकरे के कहना बा कि शिवसेना भारतीय जनता पार्टी के तबे समर्थन दी जब भाजपा ओकरा के अखंड महाराष्ट्र के भरोसा दी.\nभारत के अंडर-21 पुरुष हॉकी टीम आजु अतवार का दिने सुल्तान जोहोर कप टूर्नामेंट के फाइनल में ब्रिटेन के 2-1 से हराके खिताब बचा लिहलसि. लीग मैच में भारत ब्रिटेन से 0-2 से हार गइल रहे बाकिर आपन पांचो लीग मैच जीते वाला टीम ब्रिटेन के फाइनल में हरावे में सफल रहल भारत.\nअरुणाचल प्रदेश के कानुबाड़ी विधानसभा सीट के उपचुनाव में कांग्रेस भाजपा के हरा के आपन सीट बरकरार रख लिहलसि.\nउडीसा के कंधमाल लोकसभा सीट के उपचुनाव में बीजू जनता दल आपन सीट बरकरार रखलसि आ ओकर उम्मीदवार प्रत्यूषा राजेश्वरी सिंह जीत गइली.\nमहाराष्ट्र के बीड सीट पर दिवंगत गोपीनाथ मुंडे के बेटी आ भाजपा प्रत्याक्षी प्रीतम मुंडे जीत हासिल कइली. सीट गोपीनाथ मुंडे के निधन से खाली भइल सीट पर भइल रहे.\nफुटबाल के इंडियन सुपर लीग में आजु दिल्ली डायनामोज शानदार वापसी करत टलेटिको डी कोलकाता के 1-1 का बराबरी पर रोक दिहलसि.\nहरियाणा विधानसभा में कांग्रेस के मिलल हार का बाद मुख्यमंत्री भूपिंदर सिंह हुड्डा आजु राज्यपाल कप्तान सिंह सोलंकी से भेट क के आपन इस्तीफा दे दिहलन.\nअगिला साल से दस साल से कम के बचवन के हज करे से रोके के फैसला ले सकेला सऊदी अरब.\nमहाराष्ट्र के 288 गो घोषित परिणाम में भाजपा+ के 123, शिवसेना के 63, कांग्रेस के 42, राकांपा के 41, आ निर्दलीय आ दोसरा पार्टिियन के 19 उम्मीदवार जीतल बाड़े.\nहरियाणा के सगरी 90 परिणाम आ गइल बा आ भाजपा 47, इनेलोद 20, कांग्रेस 15, हजकां2आ बाकी दल आ पार्टियन के6गो सीट पर जीत मिलल बा.\nराकांपा नेता प्रफुल्ल पटेल के कहना बा कि राकांपा महाराष्ट्र में भाजपा के सरकार बने त बाहर से समर्थन देबे का तइयार बिया.\nदेश के सबले अमीर महिला सावित्री जिंदल हरियाणा के हिसार विधानसभा सीट से चुनाव हार गइली.\nमहाराष्ट्र हरियाणा विधानसभा चुनाव में कांग्रेस के हार खातिर पार्टी के गोवा इकाई के प्रवक्ता कहलन कि पार्टी के हार खातिर वंशवाद जिम्मेदार बा आ एकरा के खतम करे के पड़ी.\nगुजरात के राजकोट पश्चिम विधानसभा उपचुनाव में भाजपा 23740 वोट से कांग्रेस के हरा दिहलसि.\nकांग्रेस के महाराष्ट्र इकाई के अध्यक्ष माणिकराव ठाकरे विधानसभा चुनाव में मिलल हार के नैतिक जिम्मेदारी लेत अपना पद से इस्तीफा दे दिहलन.\nभारत के दौरा बीचे में छोड़ के चल गइला खातिर भारतीय क्रिकेट कंट्रोल बोर्ड वेस्टइंडीज क्रिकेट बोर्ड पर 400 करोड़ रूपिया के जुर्माना लगावे के सोचत बिया. फैसला 21 अक्टूबर के हैदराबाद बैठक में लिहल जाई.\nभाजपा के ‘मार्गदर्शक’ लालकृष्ण आडवाणी कहलन कि भाजपा के गठबन्हन शिवसेना से होखे के चाहीं आ जरुरत पड़ला पर बतियावे ला तइयार बतवले अपना के.\nPrevious Post: टटको में टटका खबर : 18 अक्टूबर 2014, शनिचर\nNext Post: आवऽ दियावा जरावऽ भोजपुरी के भईया


नया निर्देशकन के मौका देबे में माहिर हवे आदि शक्ति – Anjoria\nजानल मानल फिल्म फाईनेंसर कंपनी आदि शक्ति इंटरटेनमेंट के महारत हासिल बा नयका निर्देशकन के मौका देबे में. कंपनी के कर्ता धर्ता दुर्गा प्रसाद मजूमदार उर्फ दुर्गा दादा जानल मानल गीतकार संगीतकार विनय विहारी के उकसवले कि उ फिलिम ‘प्यार मोहब्बत जिन्दाबाद’ के निर्देशित करसु. बहुते ना नुकुर का बाद आखिर विनय विहारी मनले आ एकरा के अतना बेहतर निर्देशन दिहले कि ‘प्यार मोहब्बत जिन्दाबाद’ फिलिम बिहार में सफलता के डंका पीट दिहलसि आ पीटले जात बिया.\nआदि शक्ति इंटरटेनमेंट अउरिओ अनेके निर्देशकन के मौका दे चुकल बिया आ उ लोग आजु आपन अलग पहचान बना लेबे में लागल बा. दुर्गा दादा के कहना ह कि उनुका ला नया पुरान निर्देशक के कवनो माने ना होखे. उ प्रतिभा देखेलें आ फिलिम बनावे के मनसो. तबहिए नू हर साल एक से बढ़के एक हिट फिलिम देबे वाला दुर्गा प्रसाद मजूमदार के फिलिम निरहुआ हिन्दुस्तानीओ हाल का दिने के सबले बड़हन हिट फिलिम बन गइल बा.\nPrevious Post: भोजपुरी सिनेमा देखावे वाला सगरी सिनेमाघर में चलत बा संजय पांडे के कवनो ना कवनो फिलिम\nNext Post: जुग-जुग जीहीं जीअनपुर के लाल


हम त अपना बेटा से परेशान बानी, कहाँ जाईं केने जाईं. – Anjoria\nहम त अपना बेटा से परेशान बानी, कहाँ जाईं केने जाईं.\nहम त अपना बेटा से परेशान बानी. 60 हजार रुपिया मकान से किराया मिलेला आ ऊ हमनी के साठो रुपिया ना देव. हम मरद मेहरारू कबो कवनो रिश्तेदार के दीहल खाना खा लेलीं त कबो रो रो के रात बीता देनी सँ. अपने घर में बेगाना बना दीहल गइल बा हमनी के. अधिकारियन किहाँ गइनी सँ, बाकिर कुछऊ ना भइल. अब कहाँ जाईं केने जाईं बुझात नइखे. लोग कहत बा कि अदालत के सहारा ल लोग, बाकिर ओकरो ला त साधन चाहीं, राह मालूम होखे के चाहीं. ई कहत कहत ऊ सुबुके लगलन. उनकर नाम पता जनला से कवनो फायदा नइखे ना ही कवनो जरूरत बा. ना त बेटा घरे से निकाल दी त का कर पाई ऊ लोग.\nअइसनो एक आदमी के जानत बानी जिनकर घर मकान रहला का बावजूद उनकर बाप महतारी अपना आखिरी दिन में टीसन पर रहि के भीख माँगे खातिर मजबूर हो गइलें आ बाद में टीसने पर ओह लोग के मौतो हो गइल.\nहालही में एगो मामिला दिल्ली के नांगलोई में सामने आइल रहे. ओहिजा 76 साल के मुन्नी बेगम के उनकर तीन गो बेटा जंजीर से बान्ह के राखत रहले. जाड़ा, गरमी, बरखा में खुला आसमान का नीचे रहत ओह बुजुर्ग के एगो एनजीओ के शिकायत का बाद पुलिस उनका के बचा के बेटन पर केस दर्ज कइलसि.\nई सब छिटपुट घटना नइखे रह गइल. हालही में दिल्ली के एगो अदालत में 76 बरीस से अधिका उमिर के बूढ़ महतारी बाप के घर से बाहर निकाले खातिर कइल एगो केस में जज वकील से पूछलन कि बेटा कहाँ बा? त वकील बतवले कि शिरडी गइल बाड़े दर्शन करे खातिर. एह पर अदालत के कहना रहे कि लोगो अजीब तरह के पूजा करे लागल बा. एक तरफ त अपना महतारी बाप के घर से निकाल देलें आ दोसरा तरफ मंदिरे मंदिर पूजा दर्शन करे घूमत रहेलें. वकील के तर्क रहे कि संयुक्त परिवार के संपत्ति में बेटो के हिस्सा मिले के चाहीं. एह पर उनुका के फटकारत अदालत कहलसि कि जब रउरा अपना महतारी बाप के आदर मान नइखीं कर सकत त उनुका संपत्ति में राउर कवनो हक ना बन सके. समाज में एह तरह के धारणा बनल जात बा कि बुढ़वा बुढ़िया फालतू हो गइल बा. ओह लोग के अनदेखी होखे लागल बा. एह चलते बूढ़ लोग सामाजिक जीवन से कटे लागत बा आ ओह लोग का सोझा आपन जिनिगी इज्जत के साथ बितावे में दिक्कत होखे लागल बा.\nअइसनो नइखे कि हर परिवार में इहे सब होखत बा. बाकिर वइसन परिवारन के गिनिती दिन पर दिन घटले जात बा. कुछ नयका लोग त संयुक्त परिवार के फायदा त लीहल चाहत बाड़े बाकिर ओकरा टूट के दोस बाप महतारी का कपारे डाल देत बाड़े. बुढ़वन के टोकाटोकी आ जरूरत पूरा करे से आपन देह बचावल चाहत बाड़े. ओह लोग के अपना लड़िकाईं के ऊ दिन याद ना आवे जब इहे बाप महतारी ओह लोग के हर जिद्द, हर फरमाइश पूरा करे ला तइयार रहत रहलें. ई लोग ई बात काहें नइखे बूझल चाहत कि बुढ़ापा एक तरह से बचपने के लवटल ह. जब शरीर कमजोर होखत जाला आ मन बेचैन. हमनी का आपन कर्तव्य काहे भुलाइल जात बानी?\nजीवन के आखिरी दिन चलत बा त परिवार के माहौल अइसन बनाईं जहाँ घर के पुरनियन के मान सम्मान मिलत रहो आ ओह लोग पर पूरा धेयान दीहल जाव. बुढ़वन का लगे अनुभव, संस्मरण, यादगार के बड़हन भण्डार होखेला जवन नवहियन ला धरोहर होखे के चाहीं, ओकरा के संजो के राखल हमनी के जिम्मेदारी बनेला.\nसरकारो के चाहीं कि बुढ़ापा के दिन काटे खातिर पेंशन आ पुनर्वासन क के ओह लोग के सम्मान देव. जीवन में सबले नीमन काम होला अपना महतारी-बाप के सेवा. एकरा के भगवान के पूजा का बरोबर मानल जाला. महात्मा चाणक्य कहले रहलन कि ‘वृद्ध सेवाय विज्ञाननम्’. माने कि बुढ़ पुरनियन के सेवा से खास ज्ञान मिलेला. हमनी के शास्त्रन में महतारी-बाप आ गुरू के बड़हन महिमा बतावल गइल बा. जे लोग एह तीनो के आदर, सम्मान दे के खुश राखेला ऊ तीनो लोक जीत लेला.\nदेश के औसत उमिर बढ़ला का साथ ही देश में बुढ़वनो के गिनिती लगातार बढ़ल जात बा. जब ले ओह लोग के शरीर चलेला तब ले ऊ लोग परिवार के भार ना बने बाकिर देह गिरते ऊ लोग परिवार के भार बन जाला. परिवार टूटेला त दादा दादी, बाप महतारी तक के बँटवारा होखे लागल बा. ओह लोग के छोटो जरूरत खातिर परिवार में कलह होखे लागेला. हमनी के सोचे के चाहीं कि अइसन काहे होखत बा.\nआखिर इहे पुरनिया जब मरेलें त ओह लोग के श्राद्ध त पूरा ताकत लगा के होला, मरला का बाद बड़हन बड़हन भोजभात दिआला. बाकिर जियते जियत ओह लोग के सुधि नइखे लिआत. मजल में सुनहूं के मिलेला कि अब का ओढ़ावेलऽ हो चदरिया चलन का बेरिया?\nआखिर हमनी का, हमनी के समाज, हमनी के सरकार राष्ट्र के एह बेशकीमती धरोहर से अनमना काहे बा? अपना पुरनियन के अपमान क के केहु महान ना बन सके इहो याद राखल जरूरी बा.\nवसई ईस्ट सीनियर सिटिज़न असोशिएशन\nजिला – पालघर, (मुंबई)\nफोन – 07757073896\n(हिन्दी लेख का आधार पर भोजपुरी में पेश कइल गइल बा एह लेख के – संपादक)\nPrevious Post: लाल निशान\nNext Post: घूर का घुरची में घुरचियाइल (बतकुच्चन – 193)\npadhke bada dukh bhail. bakir i jaan li je mai-baap ka na hola wokar bhagwano na hole. ishwar par bharosa raakhi. jable saans baa tab le aans baa.\nashok sharma atul


लश्कर-ए-तैयबा के आतंकी के साथ देबे वाला बिहारी अधिकारी – टटका खबर\nराष्ट्रीय जांच एजेंसी ने बिहार के एगो जिला परिवहन अधिकारी के लश्कर-ए-तैयबा के संदिग्ध आतंकी अब्दुल नईम शेख के साथ जुड़ल रहला का सन्देह में पूछताछ करे ला बोलहटा भेजले बिया. ई अधिकारी एह घरी बक्सर में पोस्टेड बाड़न. शेख देसरा का नाम प पासपोर्ट लेबे के दरखास्त दिहले रहुवे. जानकारी भइला का बाद गोपालगंज के जंगलिया इलाका के सराज अहमद एह बाति के शिकायत क दिहलन आ पासपोर्ट पावे से पहिलही शेख के ध तीहल गइल रहुवे. अगस्त 2014 में शेख केंद्रीय एजेंसियन का हिरासत से फरार भइला का बाद से नाम बदलि के बिहार के गोपालगंज जिला में लिकाइल रहुवे. 28 नवम्बर का दिने लखनऊ के चारबाग से शेख के फेरु ध लीहल गइल आ2दिसम्बर के गोपालगंज के एगो नवही नेता धन्नु राजा शेखो के साथ जुड़ला का आरोप में गिरफ्तार कइल गइल बा.\nTags: गोपालगंज, बक्सर, लश्कर-ए-तैयबा


विकिपीडिया:के बारे में - विकिपीडिया\nविकिपीडिया:के बारे में\nविकिपीडिया इंटरनेट पर आधारित एगो फ्री आ खुला ज्ञानकोश ह। ई विकि की रुप मेँ बा, मने कि एगो अइसन तरीका से आपस में जुड़ल पन्ना के भंडार जहाँ सभ केहू के संपादन करे के छूट बा आ मोका दिहल जाला। विकिपीडिया शब्द विकि अउर इनसाइक्लोपीडिया (ज्ञानकोष) शब्दन के मिला के बनल बा। विकि (wiki) एगो कंप्यूटर के भाषा हवे जेवना में ई ज्ञानकोश बनल बाटे। विकिपीडिया एगो बहुभाषी प्रोजेक्ट ह, अउर स्वयंसेवकन के सहकार से निर्मित बा, जेहु के भी इंटरनेट तक पहुँच बा ऊ विकिपीडिया पर लिख सकत बा अउर लेख कुल के संपादन कर सकत बा। विकिपीडिया के मुख्य सर्वर टैम्पा, फ्लोरीडा, अमेरिका में बा, अउरी दूसर सर्वर एम्सटर्डम अउर सियोल में बानें।\nनिपुण लोगन द्वारा बनावल गइल ज्ञानकोश न्यूपीडिया की सहजोगी की रूप में 29 जनवरी, 2001 मेँ एकर शुरुआत भइल। अब ई विकिमीडिया फाउन्डेशन द्वारा चलावल जात बा जेवन एगो गैर-लाभकारी संस्था ह। 2006 की बिचा में ए प्रोजेक्ट मेँ 46 लाख से भी ज्यादा लेख रहल, खाली अंग्रेज़ीये भाषा में 12 लाख से भी ढेर लेख रहल जेवन बढ़ के अब4लाख से अधिका हो चुकल बाटे। ई 285 से भी ज्यादा भषवन में बा, जे मेँ से 15 भषवन में 50 हज़ार से भी ज्यादा लेख बा। जर्मन भाषा के विकिपीडिया के डीवीडी में भी वितरित करल गइल बा। विकिपीडिया के संस्थापक जिमी वेल्स के शब्दन में ई "विश्व के हर बेकति के खातिर, उनकर आपन भाषा में एगो बहुभाषीय, मुक्त, सबसे ढेर मुमकिन गुणवत्ता वाला विश्वकोश बनावे आ वितरित करे के एगो कोसिस ह।"\nहालांकि विकिपीडिया क विश्वस्तता आ सत्यता पर विवाद भी होखत बा। वेबसाईट पर आसानी तथा बर्बरता के साथ संपादन करे के क्षमता, असमान गुणवत्ता आ कईयन भषवन में तथ्य के परोक्ष लोकप्रियता के प्राथमिकता इत्यादि क ढ़ेरे आलोचना भइल बा। तबो ई के मुक्त वितरण, निरंतर आ काफी संख्या में बदलाव, विभिन्न क्षेत्रन आ भषवन के समावेश से इ के इंटरनेट पर विश्व के सबसे अधिक लोकप्रिय निर्देशिका संसाधन में से एगो बन चुकल बा।\nविकिपीडिया के खातिर धन के व्यवस्था विकिमीडीया फाउन्डेशन के ज़रिये होखेला। वर्ष 2005 के चौथा तिमाही में इ के जरुरत 3,21,000 अमरीकन डॉलर रहल, जे में 60% हार्डवेयर के खातिर आवश्यक रहल।\nविकिपीडिया के मई 2004 में दुगो प्रमुख सम्मान मिलल: पहिला प्रिक्स आर्स इलेक्ट्रोनिका द्वारा गोल्डन नीसा फार डिजीटल कम्युनीटीज़; दुसरा कमुनिटी क्षेत्र में जजवन द्वारा वेबी सम्मान। साथे ही विकिपीडिया के कईगो स्रोतन से प्रशंसा भी मिलल बा, जे में प्रमुख ब: बीबीसी न्युज़, वाशिंगटन पोस्ट, द इकोनॉमिस्ट, न्यूज़ वीक, टाइम मैगज़ीन आ रीइडर-डाइजेस्ट। टाइम मैगज़ीनवा विकिपीडिया के संस्थापक जिमी वेल्स के वर्ष 2006 के विश्व के 100 सबसे प्रभावशाली व्यक्तियन में से एगो बतावल। विकिपीडिया के अब6अरब से ज़्यादा लेख बा 285 भाषा में।\nविभिन्न भषवन में संस्करण[संपादन]\nजुलाई 2006 तक विकिपीडिया मेँ 151 भषवन में सक्रिय संस्करण रहल, अब कुल 294 भषवन में संस्करण बा जे लेख की संख्या कि मामले में अलग-अलग अवस्था में बा। अलग भषवन के संस्करण आपन स्वतंत्र रूप से कार्य करेला। इ संस्करणन के अंशवन के एक-दूसरा से कौनो संबंध नईखे, न ही ई लेखवन के कौनो संबंध बा, आ ना ही कौनो लेखवन के एक भाषा से दोसरा भाषा में अनुवाद के जरुरत। विकिपीडिया में स्वचालित अनुवाद के स्पष्ट निषेध बा, हालांकि निपुण लोगवन द्वारा अनुवाद के स्वागतो होखेला । भिन्न भषवन के संस्करणन के समान नीति जैसे कि "निष्पक्ष दृष्टिकोण" के जरिए बांधल गईल बा। लेख आ चित्र के भिन्न संस्करणन के बीच इंटरविकि (interwiki) के जरिए जोड़ल जा सकत बा, लेखवन के अनुवाद के खातिर अनुरोध भी कईल जा सकत बा। हालांकि अनुवादित लेख काफी कम संख्या में बा। अलेक्क्षा (Alexa) के अनुसार अंग्रेजी विकिपीडिया कुल ट्रैफिक के केवल 60% ही प्राप्त करेला। जबकि अन्य 40% भिन्न भषवन में बा। मुख्य भषवन में अंग्रेजी, जर्मन, फ्रांसीसी, पोलिश, जापानी, डच, स्वीडिश, इतालवी, पुर्तगाली आ स्पैनिश शामिल बाड़न।\nमुख्य लेख: भोजपुरी विकिपीडिया\nभोजपुरी वीकिपीडिया के सुरुआत साल 2007 में भइल आ एकरा बाद भोजपुरी में लोग लेख लिखके डाले लगलन। भोजपुरी विकिपीडिया के चाल एकदमे धीरे बा काहे कि भोजपुरी में लेख लिखे वालन लोग के कमी बा। वर्तमान में, भोजपुरी विकिपीडिया में बिबिध बिसय सभ पर 7,796 लेख बाड़ें आ इनहन के गिनती धीरे-धीरे बाकी लगातार बढ़ रहल बा।\nJimmy Wales: The birth of Wikipedia, 2005 TED (कॉन्फ्रेंस), 20 मिन.\nInanutshell, what is Wikipedia? And what is the Wikimedia Foundation? – The Wikimedia Foundation\n"https://bh.bywiki.com/w/index.php?title=विकिपीडिया:के_बारे_में&oldid=572465" से लिहल गइल\nविकिपीडिया बेसिक जानकारी\nएह पन्ना पर आखिरी बेर संपादन5मई 2018 के 14:12 बजे भइल रहल।


पठानकोट हमला | हमला कईसे भईल – सबसे बेसी अझुराईल सवाल\nशनिवार के सबेरे से जारी अभियान में अंतिम सूचना मिले तक भारत के कम से कम7सैनिक शहीद हो चुकल बाड़े।\nपंजाब के पठानकोट में वायु सेना के अड्डा प शनिवार के सबेरे-सबेरे भईल आतंकवादी हमला अपना संगे बहुत सवाल खाड़ा क देले बा। देश जानल चाहता कि सूचना के करीब 30 घंटा बाद भईल ए हमला के घटना में चूक काहाँ भईल?\nदेश जानल चाहता कि शनिवार के सुबह साढ़े तीन बजे हमला होखे से करीब-करीब 24 घंटा पहिले आतंकवादियन के तलाश शुरू हो गईल रहे, एकरा बादो हमला भईल जवन कि अंतिम सूचना तक जारी बा। इ सभ कईसे भईल?\nदेश जानल चाहता कि पाकिस्तान सीमा से भारत में ढुकला से लेके वायु सेना के अड्डा प हमला के बीच के-के, काहाँ-काहाँ अवुरी कईसे-कईसे ए आतंकी गुट के मदद कईलस?\nराष्ट्रीय जांच एजेंसी (एनआईए) समेत अलग-अलग सुरक्षा अवुरी खुफिया एजेंसी 30-31 दिसंबर के सबेरे 3:30 बजे से लेके वायु सेना के अड्डा प हमला होखे तक के घटना के फिर से दोहरा के मामला के सच्चाई जाने के कोशिश करी।\nसभ केहु जानल चाहता कि कथित तौर प5चाहे6पाकिस्तानी आतंकवादी खुफिया जानकारी होखला के बादो काड़ा सुरक्षा वाला वायु सेना के अड्डा में एतना आसानी से कईसे ढुकले?\nए इलाका में आतंकी गुट के मौजूदगी के पहिला सूचना शुक्रवार के मिल गईल रहे। एकरा बाद तलाशी अभियान शुरू भईल लेकिन अगिला 30 घंटे तक तमाम आतंकी ए इलाका में छुट्टा घूमत रहले। वायु सेना के अड्डा प हमला से करीब 24 घंटा पहिले उ लोग एगो वरिष्ठ पुलिस अधिकारी समेत तीन लोग के कार समेत अपहरण कईले, एकरा बादो चूक कहाँ भईल?\nपुलिस विभाग के सूत्र के मुताबिक पहिला चूक सीमा सुरक्षा बल से तब भईल जब उ लोग पंजाब के गुरुदासपुर अवुरी जम्मू-कश्मीर के कठुआ ज़िला के सीमा प घुसपैठ ना रोके पवले। अब ए सीमा के भीरी बनल पंजाब पुलिस के चौकी के जांच कईल जाता।\nमानल जाता कि हमला में शामिल आतंकी पठानकोट से 35 किलोमीटर दूर रावी नदी के पार क के भारत आईल बाड़े। हालांकि ए पूरा इलाका में सीमा प कटईला तार से घेराबंदी बा, जवना में चौबीसों घंटा बिजली के प्रवाह होखेला।\nसंदेह बा कि भारत में ढुकला के बाद आतंकी एगो पाकिस्तानी टेलीफ़ोन नंबर के मदद से एगो टोयोटा इनोवा गाड़ी भाड़ा प लेले। दुनो ओर के तस्कर सीमा पार आवे-जाए खातिर एही प्रकार के काम करेले अवुरी दुनो ओर ए प्रकार के मदद करेवाला लोग बाड़े। एहसे संभव बा कि ए मामला में अयीसने भईल होई।\nसीमा के नजदीक भगवाल गांव के इकागार सिंह ओ इनोवा के ड्राइवर रहले, जवना के आतंकी गुट भाड़ा प लेले रहे। जब आतंकी कार में सवार भईले त कुछ दूर के बाद ए लोग के ड्राइवर से झगड़ा हो गईल। हाथापाई में इनोवा गाड़ी बामियाल-पठानकोट रोड प पेड़ से टकरा गईल।\nआतंकी ए गाड़ी के ड्राइवर के हत्या करत ओकरा लाश के नजदीक के खेत में फेंक देले। चूंकि इनोवा के2टायर फाट गईल रहे, एहसे अब उ चले लायक ना रहे। आतंकी अब एगो दोसर गाड़ी के तलाश शुरू कईले।\nसड़क प गाड़ी के इंतज़ार करत आतंकी गुट के नज़र पंजाब पुलिस के महानिरीक्षक (एसपी) सलविंदर सिंह के गाड़ी प परल। उ अपना महिंद्रा जायलो गाड़ी में नजदीक के एगो गुरुद्वारा से लवटत रहन। सेना के वर्दी में सड़क प खाड़ा आतंकी उनुका के रुके के इशारा कईले अवुरी गाड़ी रुकते, गाड़ी समेत एसपी के अपहरण क लेले।\nएसपी के नीला बत्ती वाली गाड़ी में सवार आतंकी पुलिस अधिकारी समेत उनुका संगी लोग प राइफल के बट से हमला कईले जबकि गाड़ी लगातार पठानकोट के ओर बढ़त रहे। चूंकि गाड़ी प नीला बत्ती लागल रहे, एहसे राह के कवनो चेक प्वाइंट प ए गाड़ी के ना रोकल गईल।\nगाड़ी के अपहरण के कुछ देरी के बाद आतंकी, पुलिस अधिकारी के चलती गाड़ी से फेंक देले, तनिका अवुरी आगे बढ़ला के बाद अधिकारी के दोस्त राजेश वर्मा के गला रेत के अकालगढ़ गांव के नजदीक फेंक दिहल गईल।\nहालांकि आतंकी गुट के अनुमान रहे कि राजेश वर्मा मर गईल बाड़े, लेकिन फिलहाल उ जिंदा रहन। जाहां राजेश वर्मा के आतंकी फेंकले उ जगह वायु सेना के अड्डा के बहुत नजदीक बा। एकरा बाद एही गाँव में आतंकी ए गाड़ी के छोड़ देले।\nजांच में जुटल एगो अधिकारी के कहनाम बा कि आतंकी सीमा से इहाँ तक पहुंचे के बीच में एगो टैक्सी ड्राइवर के हत्या कईले अवुरी पुलिस अधिकारी के दोस्त के गला रेत के फेंक देले। उ लोग ए दुनो काम में एके-47 जईसन विकसित हथियार के इस्तेमाल ना करत, साधारण हथियार के इस्तेमाल कईले।\nओकनी के अंदाज़ा रहे कि एके-47 चाहे कवनो विकसित हथियार के इस्तेमाल सुरक्षा बल के सोझा ओकनी के पहचान जाहिर क दिही, एहसे उ लोग एकरा के एगो साधारण अपराध के घटना के रूप देत, साधारण हथियार के इस्तेमाल कईले।\nपुलिस अधिकारी के सरकारी गाड़ी के अपहरण अवुरी वायु सेना के अड्डा प हमला होखे के बीच करीब 24 घंटा के समय बा। एकर मतलब बा कि ए 24 घंटा में आतंकी गुट वायु सेना अड्डा के बहुत नजदीक कतहू लुकाईल रहे। अयीसन जगह जवन कि बहुत नजदीक होखला के संगे सुरक्षा बल के नज़र से दूर होखे।\nचूंकि तलाशी अभियान जारी रहे एहसे एकर जांच होखे के चाही कि आतंकी गुट 24 घंटा तक सुरक्षा बल के नज़र से कईसे बांचल?\nबतावल जाता कि हमला से करीब 30 घंटा पहिले पूरा इलाका में हाई अलर्ट जारी हो गईल रहे, बाज़ार-दोकान बंद करवा दिहल रहे, जनता से घर के भीतर रहे के कहल रहे अवुरी पुलिस समेत तमाम सुरक्षा एजेंसी आतंकी गुट के खोजे में जुटल रहे। एकरा बावजूद आतंकी ना सिर्फ वायु सेना परिसर में ढुकले, अयीसन जगह तक पहुंच गईले कि हमला के 52 घंटा बात तक आतंकी के सही-सही संख्या बतावे तक के स्थिति में केहु नईखे।\nशनिवार के सुबह 3.30 बजे अचानक वायु सेना के अड्डा से गोली के तड़तड़ाहट सुनाई देवे लागल। बतावल जाता कि आतंकी वायु सेना के ए अड्डा के एगो हिस्सा प कब्जा जमा लेले रहन।\nहालांकि एनएसजी कमांडो, आईएएफ कमांडो अवुरी थलसेना के विशेष कमांडो दस्ता लगभग 15 घंटा के कड़ा मेहनत के बाद चार आतंकी के मारे में कामयाब हो गईल लेकिन एकरा बाद के 35 घंटा में सिर्फ सैनिक लोगन के शहीद होखला के खबर मिलल।\nरविवार के पूरा दिन अवुरी देर रात तक जब-तब गोलीबारी के खबर मिलल, विस्फोट के सूचना आईल। तय बा कि देर-सबेर सेना ए स्थिति प काबू पा लीही, लेकिन सवाल त जस के तस बा – पहिले से सूचना होखला के बावजूद हमला, उहो जवन कि 50 घंटा से जादा समय तक चलल, भईल कईसे?\nFirst Update: 04 January, 2016 01:07 PM